Тошкент +25,7 °C\n20 Дек 2018 4379\n2018 йил 12 декабрь куни БМТ Бош Ассамблеясида «Маърифат ва диний бағрикенглик» деб номланган махсус резолюциянинг қабул қилиниши давлатимиз раҳбари илгари сурган ташаббуснинг амалий ифодаси ва ўтаётган йилдаги энг муҳим воқеалардан бири бўлди, дейиш мумкин. Ушбу ҳужжатнинг ўзига хос хусусияти ва долзарблиги борасида Ўзбекистон Республикаси Президенти ҳузуридаги Стратегик ва минтақалараро тадқиқотлар институти директори Владимир Норов билан суҳбатлашдик.\n- Лойиҳаси Ўзбекистон томонидан ишлаб чиқилган мазкур ҳужжат нафақат БМТга аъзо давлатлар томонидан бир овоздан маъқулланди, балки унинг Шимолий ва Жанубий Америка, Осиё, Африка ва бошқа минтақаларнинг 50 дан зиёд давлатлари билан ҳаммуаллифликда қабул қилганини ҳам алоҳида таъкидлаш жоиз. БМТнинг Бош Ассамблеяси йиғилишида Қувайт, БАА, Марокаш, Уммон, Озарбайжон, Панама, Евроиттифоқ давлатлари делегациялари резолюцияни маъқуллаб сўзга чиқишди ва бошқа кўплаб мамлакатлар ушбу муҳим ва ўз вақтида қабул қилинган ҳужжат борасидаги ташаббуси учун Ўзбекистон томонига миннатдорчилик изҳор этишди. Бу Ўзбекистоннинг ташқи сиёсий ташаббуси глобал тавсифга эгалигидан далолат, негаки, унда тўхталиб ўтилган масалалар замонавий даъватлар ва таҳдидларга қарши курашишнинг самарали чора-тадбирларини излаб топишда дунёнинг барча мамлакатлари учун муҳим аҳамиятга эга.\n- Президентимиз Шавкат Мирзиёев таклиф этган резолюциянинг долзарблиги нимада?\n- Бугун дунёда тинчликни сақлаш энг муҳим вазифалардан бири бўлиб қолмоқда. Аммо бунда шуни ҳам тан олиш керакки, ҳатто, энг қудратли қурол ҳам барқарорликни кафолатлай олмайди, негаки, бугунги бузғунчи кучлар очиқ кураш усулидан кўра, асосан, аҳолининг заиф қисмига қаратилган мафкуравий ҳужумлардан фойдаланмоқда.\nПрезидентимиз Шавкат Мирзиёев 2017 йил сентябрь ойида Нью-Йорк шаҳрида бўлиб ўтган БМТ Бош Ассамблеясининг 72-сессиясида исломнинг асл моҳиятини бузиб кўрсатадиган, айниқса, ёшлар ўртасида, зўравонлик ва жаҳолатни тарғиб қилувчи мафкуравий «вирус» тарқалаётганидан ташвишда эканини билдириб, бу борада махсус резолюция қабул қилишни таклиф этди. Ишонч билан айтишимиз мумкинки, унинг қабул қилиниши нафақат тарихий воқеа бўлди, балки халқаро ҳамжамият томонидан ушбу ташаббуснинг долзарблиги, ва шунингдек, Ўзбекистон Президентининг олиб бораётган ички сиёсати ҳам тан олинди. У барча мамлакатларга диний эркинлик ва миллатлараро тотувликни таъминлаш соҳасида концептуал ҳужжат сифатида хизмат қилиши мумкин.\nСайёранинг барча аҳолисини бағрикенгликка ва диний эркинлигини таъминлашга, жаҳолатга барҳам беришга қаратилган мазкур ҳужжат асосида Ўзбекистоннинг дин борасидаги тажрибаси ётади. У барчанинг таълим олишига имкон яратиш, саводсизликка барҳам бериш ва маърифатни тарқатишни ўз олдига мақсад қилган. Унда бағрикенглик ва ўзаро ҳурмат, диний эркинликни таъминлаш, диндорларнинг ҳуқуқларини ҳимоя қилиш, уларнинг камситилишига йўл қўймасликда ҳамкорлик қилиш таклиф этилади. Фан ва маданият воситалари орқали мамлакатлар билан ҳамкорликни кенг қулоч ёйдиришда ЮНЕСКО алоҳида аҳамиятга эга.\nДавлатимиз раҳбари ташаббусининг ўзига хослиги шундаки, у дин ёки эътиқодга асосланган муросасизлик ва камситилишнинг барча шаклларини бартараф этиш тўғрисидаги Декларация мақсадлари ҳамда тамойилларини амалга оширишда ягона позицияни сақлаб қолишга чақиради. Шунингдек, бағрикенглик ва тинчлик маданиятини рағбатлантириш борасидаги глобал мулоқотни йўлга қўйиш бўйича халқаро саъй-ҳаракатларни фаоллаштиришга ҳам эътибор қаратилмоқда.\nАйнан, дин ва эътиқод ниқоби остидаги тоқат қила олмаслик ва камситишларнинг сақлаб қолиниши диний экстремистлар ва террорчилар фаолияти учун майдон ҳосил қилишини ҳам эслатиб ўтиш ўринли. Бундан ташқари, ахборот-коммуникация технологиялари имкониятларининг жадал кенгайиб бориши шароитида турли радикал гуруҳлар аҳолининг радикаллашуви учун замин ҳозирлаш мақсадида ўз мафкурасини тарқатишда интернет ресурслардан фойдаланмоқда.\nБунда ўзбек томони БМТга аъзо давлатларга халқаро ва миллий ОАВда кенг миқёсли ахборот-тарғибот кампанияларини ўтказишни назарда тутадиган коммуникацион стратегия ва бағрикенглик масалалари, зўравонликдан воз кечиш, дин ва эътиқод эркинлиги бўйича маърифий ахборотларни тарқатишни таклиф этди.\n- Бу йўналишда мамлакатимиз қандай тажрибага эга?\n- Ўзбекистон ўз географик ва геосиёсий жойлашувига кўра, турли цивилизация ва маданиятлар кесишадиган ҳамда мулоқотга киришадиган жойдир. Евроосиё минтақаси марказида жойлашган юртимиз Шарқ ва Ғарбни боғловчи бўғинга, турли халқлар ва элатлар вакилларининг доимий учрашувлари ўтказиладиган жойга айланди. Азалдан ушбу ҳудудда турли диний тизимлар ва эътиқодлар мавжуд бўлган. Хусусан, исломгача бўлган даврда бу маскан буддизм, зардуштийлик, манихейлик ва бошқа динларнинг тарқалишида муҳим роль ўйнаган. Ўзбек халқининг диний-фалсафий тафаккури эволюциясига турли динлардан ўзлаштирилган маънавий-ахлоқий ғоялар, хусусан, тинчликсеварлик, инсонпарварлик, муросалилик ва атрофда содир бўлаётган воқеа-ҳодисаларни англаш ҳам таъсир кўрсатган. Марказий Осиёнинг олиму уламолари, хусусан, Имом Бухорий, Исо ат-Термизий, Мотуридий ва Баҳоуддин Нақшбандийларнинг асл ислом дини билимларини тарқатишдаги хизматлари улкан. Ўз асарларида ҳам диний бағрикенглик ғояларини илгари суришган. Улар мусулмон оламида ҳақли равишда алоҳида ўринга эга.\nМустақилликнинг дастлабки йиллариданоқ Ўзбекистонда инсон ҳуқуқлари ва эркинлигини, шу жумладан, диний эътиқод эркинлигини таъминлаш асосларини қонунчиликда мустаҳкамлаб қўйишга алоҳида эътибор берилмоқда. Конституциямиз ҳам виждон ва эътиқод эркинлигини кафолатлайди. Миллий қонунчилик тизими мамлакатимиз ҳудудларида истиқомат қилувчи 16 конфессия вакиллари учун теппа-тенг шароитлар яратган. Бунинг муҳим жиҳати, бирор дин ва диний эътиқодга бошқа конфессияларга нисбатан устунлик бериш ёки чеклаб қўйишларга йўл қўйилмаганидир.\nБугун мамлакатимизда диний бағрикенглик тўғрисидаги маърифий ахборотлар тарқатилиши, диний камчиликни ташкил этувчи шахсларнинг ўз динига эркин эътиқод қилиши ва уларнинг ҳуқуқлари таъминланиши бўйича кенг кўлмали ишлар амалга оширилмоқда.\nУшбу йўналиш борасида Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита фаолиятини мисол келтириш мумкин. 2018 йилда Президентимизнинг фармойиши билан ушбу органнинг янги таркиби тасдиқланди. Мамлакатимизда фаолият олиб бораётган диний конфессиялар вакиллари ҳисобига уларнинг сони 9 тадан 17 та аъзога кенгайди.\nКенгашнинг асосий вазифасига Ўзбекистондаги диний-ижтимоий жараёнлар ҳолатини муҳокама қилиш ва давлат органи ҳисобланган, виждон ва дин эркинлиги, уларнинг динидан қатъи назар тенглиги борасида фуқаролар ҳуқуқларини таъминлаш масалаларини ҳал этиш ваколатига эга Дин ишлари бўйича қўмитага тавсиялар бериш киради.\nИслоҳотларнинг диний эътиқодларга барча шароитларни яратиб бериш қисми ҳам жуда муҳим ҳисобланади. Мустақиллик йилларида мамлакатимизда юзлаб мачит ва ибодатхоналар қурилди ва таъмирланди, 2250 га яқин диний ташкилот фаолият олиб бормоқда. Тақводорларга муқаддас жойларга зиёратга бориш учун кенг имкониятлар яратилган. Хусусан, ўтган давр ичида 123 минг мусулмон Ҳаж амалларини ўтаб қайтди, 100 мингдан зиёди Умра зиёратини амалга оширди, 2 мингга яқин христиан Россия, Греция ва Исроилга зиёратга бориб келди.\nРезолюцияда ёшларнинг таълим олишига алоҳида эътибор қаратилган. Президентимиз фармони билан Тошкент ислом университети ва Ислом академияси базасида Халқаро ислом академияси барпо этилди. Бу йилдан ўқув маскани хорижлик талабаларни ҳам қабул қила бошлади.\nДин соҳасида олиб борилаётган ислоҳотлар биринчи навбатда динлар учун шароитлар яратиш ва тақводорларнинг ҳуқуқ ҳамда манфаатларини ҳимоя қилишга, шунингдек, мамлакатда диний муҳитни соғломлаштиришга йўналтирилган.\nАҳолини дерадикаллаштиришда йиғилиб қолган муаммоларнинг илмий асосланган ечимларини топишга алоҳида эътибор қаратилган. Бундан ташқари, Ўзбекистонда терроризм ва экстремизмга қарши курашиш бўйича чора-тадбирларни амалга оширишга ёндашувлар концептуал тарзда қайта кўриб чиқилди. Бунда, аввало, ўғил-қизларимизнинг ҳуқуқий маданияти ва маънавий-диний маърифатни оширишга катта эътибор қаратилмоқда. Ана шу мақсадда Имом Бухорий илмий-тадқиқот маркази ва Ислом цивилизацияси марказлари ташкил этилган. Уларнинг фаолияти ёш авлодни ислом динининг асл моҳиятини тушунтириш ва ўтмишдаги буюк илоҳиёт олимларининг бой мероси билан таништиришга қаратилган.\nБугун мамлакатимизда юзага келган миллатлараро ва конфессиялараро тотувлик – ёшларни миллий ва умуминсоний қадриятларга ҳурмат руҳида тарбиялаш учун пойдевордир.\n- Бундай ўзгаришларни хорижий экспертлар қандай баҳоламоқда?\n- Бугун Ўзбекистонда динлараро тотувлик ва диний эркинликни таъминлаш борасида эришилаётган ютуқларни дунё тан олмоқда. АҚШ давлат котиби Майкл Помпеонинг «алоҳида хавотир уйғотадиган давлатлар рўйхати»дан Ўзбекистоннинг расман чиқарилиши ҳақидаги қарори бунинг исботидир. Глобал жалб этиш институти раҳбари Крис Сайплнинг сўнгги 20 йил ичида АҚШ Давлат департаменти томонидан бундай рўйхатдан чиқарилган давлатларнинг иккинчиси Ўзбекистон бўлгани ҳақидаги баёнотини ҳам назардан четда қолдирмаслик лозим.\nАҚШ Ташқи сиёсат кенгаши ҳузуридаги Марказий Осиё ва Кавказ институти (CACI) раиси Фредерик Старр ва мазкур институт директори Сванте Корнеллаларнинг баҳо беришича, Ўзбекистоннинг айни дамдаги олган сиёсий йўналишини амалга ошириш мусулмон олами учун янги йўналишлару моделларга муҳим ва бемисл асос бўла олади.\nЖаҳон ҳамжамияти эса, исломнинг асл қадриятлари ҳамда анъанавий ислом маданияти ва дунёқарашини аҳолига етказиш бўйича олиб борилаётган кенг миқёсли ислоҳотларга қаратилган. Бунда ижтимоий реабилитацияга, шунингдек, экстремистик ғоялар таъсирига тушиб қолган ва ўз хатосини тушуниб етган кишиларнинг нормал ҳаётга қайтишига қизиқиш катта бўлмоқда. Бу вазиятда 2017-2018 йилларда радикал диний оқимлар тарафдорлари бўлган ёки улар таъсирига тушиб қолган 20 мингдан зиёд кишининг ҳисобдан чиқарилгани жуда муҳимдир. Илгари диний-экстремистик ташкилотлар аъзоси бўлган 21 минг фуқаро оиласининг ижтимоий аҳволи ўрганилди ҳамда уларга ижтимоий ва ҳуқуқий ёрдам кўрсатилди.\nЮқоридагилардан келиб чиқиб, БМТ Бош Ассамблеясида «Маърифат ва диний бағрикенглик» деб номланган махсус резолюциянинг қабул қилинишини ва унинг, айнан, Ўзбекистон томонидан таклиф этилиши юртимизда амалга оширилаётган ислоҳотларга юксак баҳо берилганининг далолати эканини яна бир бор таъкидламоқчиман.\n7 Июн 2019 3126\n4 Июн 2019 2943\n14 Июн 2019 2082\n12 Июн 2019 1317\n22 Июн 2019 1154


Бугуннинг мавзуси – Фарғона ҳақиқати\nBy ferpravda.uz 22.06.2021\nМИЛЛАТНИНГ РУҲИ ВА ҒУРУРИ\nБилимли ва маънавиятли авлод мамлакат келажагини бунёд этади. Ҳар қандай халқнинг тарихи, ўзига хос табиати, қадриятлари, аввало, она тилида акс этади. Бежиз тил миллатнинг маънавий иммунитети, деб баҳоланмаган. Ўз тилини асраб-авайлаган, уни замонлар оша ривожлантира олган миллатгина ўзлигини, миллий қиёфасини сақлаб қолади.\nБутун бир миллатнинг тарихи, маънавияти ва руҳи тилида ўз аксини топади. Барча миллат ва элатлар узоқ даврлардан буён шаклланиб, аждодлар томонидан қадрланиб келинган ўз она тилини асраб-авайлайди, ривожлантиради, бойитган ҳолда келажак авлодларга етказади.\n1989 йил 21 октябрда Ўзбекистон Республикасининг «Давлат тили ҳақида»ги қонуни қабул қилинди. Айтиш керакки, бу мамлакатимиз мустақиллиги сари қўйилган дастлабки дадил қадам бўлди. Ўтган давр мобайнида ўзбек тилининг давлат тили сифатидаги нуфузи ва мавқеи тубдан ошди.\nПрезидентимиз Шавкат Мирзиёев ўзбек тилига давлат тили мақоми берилганининг 30 йиллиги тантаналарида сўзлаган нутқида “Туркий тилларнинг катта оиласига мансуб бўлган ўзбек тилининг тарихи халқимизнинг кўп асрлик кечмиши, унинг орзу-интилишлари, дарду армонлари, зафарлари ва ғалабалари билан чамбарчас боғлиқдир”, – дея таъкидлади.\n2019 йил 21 октябрь куни қабул қилинган “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида”ги фармонда – 21 октябрь санасини “Ўзбек тили байрами” сифатида нишонлаш ҳамда Давлат тилини ривожлантириш департаменти ташкил этиш борасида берган топшириқлар тарихий воқеа бўлди. Бу кунни Ўзбекистоннинг барча ҳудудларида кенг кўламда тантанали нишонлаш қатъий белгилаб қўйилди. Бундан халқимиз янада руҳланиб, ғурурланди, десак муболаға бўлмайди. Байрамни давлат миқёсида нишонлашдан мақсадимиз шуки, бир томондан, ватанимизнинг дахлсиз тилини ҳурмат қилиш ва эъзозлаш, иккинчи томондан – давлат тили ҳақидаги қонун-қоидаларнинг ҳуқуқий асосини мустаҳкамлаш ва амалиётга татбиқ этишга кўмаклашишдир. Чунки давлат тилини ривожлантириш, аввало, мазкур қонун талабларини амалга оширишга боғлиқ.\nЖамиятнинг ҳар бир фуқароси ўз она тилига, миллат ва уларнинг ўтмишига ҳурмат билан қараши муҳим аҳамиятга эга. Бу борада она тили миллат саройи пойдеворининг биринчи ғишти ва миллий давлатчиликнинг асосларидан бири эканлигини айтиш мумкин.\nОна тилимиз халқимизнинг маънавий қадриятлари, қадимий цивилизация ва маданиятимизнинг ёрқин ифодасидир. Ҳар биримизнинг инсоний бурчимиз она тилимизни ўрганиш, уни энг қимматли қадрият сифатида ҳимоя қилиш, ҳикматидан баҳраманд бўлишдир.\nТилшунослик, нутқ маданияти даражасини доимий равишда такомиллаштириб бориш, жонажон она тилимизни асраб-авайлаш ҳамда адабий тил меъёрларига риоя этишга ҳаракат қилишимиз лозим. Глобаллашув жараёнлари таъсирида оммавий маданиятнинг салбий жиҳатлари тил софлигини бузувчи турли воситалар орқали ҳам таъсир кўрсатади. Чет тилларни билиш замон талаби, лекин бу аввало ўз она тилини билиш ва ҳурмат қилиш барчамиз учун ҳам қарз, ҳам фарздир.\nТил миллатнинг барҳаёт дурдонаси бўлиб, мамлакатнинг рамзидир. Кўп асрлар давомида халқни руҳлантирувчи ва бирлаштирувчи омил бўлиб, бугунги кунда ҳам миллий давлатчилик, аждодлар тарихи, ватан тараққиёти ва фаровонлиги асосларини мустаҳкамлашга хизмат қилмоқда.\nЎзбек тилининг сиёсий-ҳуқуқий, ижтимоий-иқтисодий, маънавий-маърифий жабҳаларда фаол қўлланиб, халқаро минбарларда баралла янграётгани барчамизга фахр-ифтихор туйғуларини бағишлайди. Президентимиз Бирлашган Миллатлар Ташкилоти Бош Ассамблеясининг 75-сессиясида ўзбек тилида чиқиш қилгани улкан тарихий воқеа бўлиб, ҳар биримизнинг кўнглимизни тоғ каби юксалтирди.\nТилимизнинг мавқеини кўтариш, қадрини оширишга нафақат тилшунос, адабиётшунос олимлар, ўқитувчилар, маънавиятчилар ёки журналистлар, балки барчамиз бирдек масъулдир.\nЗабардаст ўзбек шоири Миртемир ўзбек тилини «Онагинам, онажоним тили бу, бешикданоқ сингган жону қулоққа», деб эркалаган бўлса, Эркин Воҳидов шўро замонида «Она тилим ўлмайди», дея баралла айта олган.\nТил – халқнинг ўзлиги. Бу туйғу ҳамиша қалбимизда, барчамизни шу мустақил, жаннатмонанд юрт тараққиёти йўлида меҳнат қилишга чорлаб туради.\nТилимиз бор экан – эл юксалиб, миллат яшайверади!\nФарғона вилояти ахборот ва оммавий коммуникациялар бошқармаси бошлиғи.\nҒАЛЛА — 2021\nИҚТИДОРЛИ ВА ФАОЛ ЁШЛАР – ЯНГИ ЎЗБЕКИСТОННИНГ ПОРЛОҚ КЕЛАЖАГИ


БМТ Бош Ассамблеяси Исроилнинг Фаластин билан чегарадош ҳудудларда хафвсизлик деворини қуриш режасини қоралаш ҳақидаги резолюцияни кўпчилик овоз билан маъқуллади.\n144 та мамлакат резолюция қабул қилиниши учун овоз берди. 4 мамлакат қарши овоз билдириб, 12 мамлакат вакиллари овоз беришда қатнашмади.\nРезолюцияда Исроил томонидан қуриладиган тўсувчи иншоотлар халқаро қонунларга зид, деб ëзилган.\nАммо Исроил раҳбарияти БМТ резолюцияси қабул қилинишига қарамай, хавфсизлик деворини қуришни тўхтатмаслигини айтган. Ҳукуматнинг таъкидлашича, девор Фаластин жанггариларидан Исроил ҳудудини ҳимоя қилади.


Панд бермайдиган видеорегистраторни қандай танлаш мумкин | LifeHaq.uz\nКеракли вақтда видеорегистратор яхши гувоҳга айланади ва айбсизликни исботлашда ёрдам беради. Шунинг учун қурилмани синчиклаб танлаш керак.\nҲозирда турли тузилишга эга видеорегистраторларни сотиб олиш мумкин. Ҳар бирининг ўзига хос афзаллик ва камчиликлари бор.\nКамера, бошқарув блоки ва экран бир корпусда жойлашган. Бу оддий тузилиш регистратор учун битта қувватлаш симининг етарли эканлиги билан афзалликка эга. Агар экран йиғилмайдиган бўлса, у жуда қўпол. Бу унинг камчилиги.\nКамера ва асосий блок, кам ҳолларда экраннинг ўзи ҳам алоҳида қисмлардан иборат. Ихчам камера диққатни тортмайди, бошқарув блоки эса бирламчи созламалардан кейин бардачокда жойлашади ва зарур бўлганида осонлик билан ундан олинади. Бироқ камчиликлар ҳам бор: симларнинг кўплиги ва нарҳининг қимматлиги.\nРегистроторнинг барча жозибадор томони орқани кўриниш кўзгусида яширинган, у штатлига маҳкамланади. Камера орқада жойлашган, экран эса кўзгунинг остида ва ўчириб қўйилган вақтда умуман кўринмайди. Машина ташқарисида фойдаланишнинг имконсизлик ва нарҳнин қимматлиги ихчамлилик ва қулайликка қарши турувчи ҳусусиятлардир.\nНавигатор ва детекторли радар билан бирлаштирилган видеорегистраторлар. Экшен-камера сифатида автомобиль ташқарисида фойдаланиладиган моделлари ҳам учрайди. Афзалликлари қаторида, уларнинг ҳаммасига хос бўлган универсалликни айтиш мумкин, бироқ бунинг учун қиммат нарҳ тўлашга тўғри келади.\nМатрица кенгайтмаси – суратга олиш сифатига таъсир қилувчи асосий шарт, демак кутилмаган ҳолатларда ҳақликни исботлаш имконидир. Уч асосий стандарт бор:HD, Full HD, Super HD. Эскирган VGA деярли учрамайди, замонавийроқ 4K дан эса қимматлилиги, ёзиладиган файлларнинг катта ҳажми ва процессорга катта зўриқиш сабабли фойдаланилмайди.\nБу стандартдаги видеорегистраторлар 1 280 × 720 кенгайтали роликларни суратга олади. Бу ҳозирда зарур бўган энг кичик ўлчам – ҳатто бюджет қурилмалар ҳам айнан шу кенгайтмадаги матрицалар билан жиҳозланади. Ундаги кадрлар сифатсиз бўлмайди, объектларнинг аниқ чегараси мавжуд бўлган суратга эга бўлади.\nFull HD. Full HD’да кўрсата оладиган бундай қурилмалар 1 920 × 1 080 кенгайтмасида суратга олади, йўл ҳолатининг янада аниқ расмига эга. Видеода барча объект, ёзув, йўл ва рақам белгилари аниқ кўринади.\nSuper HD.Бундай видеорегистраторлар видеони 2 304 × 1 296 кенгаймасида суратга олади. У янада кўпроқ деталларни беради ва кадрнинг зарур бўлган парчасини каталаштириш ва ундаги муҳим деталларни кўриш имконини беради.\nFull HD регистораторлар ҳозирда энг мақбул ҳисобланади. Бунда одатий HD ҳали ҳам оммавий ва бюждет чегараланган ҳолатда энг аъло танлов ҳисобланади.\nАгар видеорегистратордан барча зарурий маълумотларни олиш истагида бўлсангиз, Super HD моделларига эътибор қаратинг. Бундай қурилмалар янада тезкор ва каттароқ ҳаждаги ҳотира картасини талаб қилади, расмнинг кинематографик сифати билан хурсанд қилади.\nБу шартни баҳолашда эътиборли бўлинг. Ҳозирда юқори кўрсаткичларга эга кўплаб арзон видеорегистраторларни учратиш мумкин. Ишлаб чиқарувчилар интерполяция паст сифатдаги видеони каттароқ кенгаймадагига (ёки содда қилиб айтганда чўзиш орқали) эришишмоқда. Бундай қурилмалар билан сиз сифатли бўлмаган, юқори сифатдаги хира расмни кўришингиз мумкин, бироқ у ерда ҳеч қандай деталлаштириш бўлмайди.\nВидеорегистр ишининг натижаси боғлиқ бўлган яна бир муҳим шарт. Кузатиш бурчаги қанчалик катта бўлса, йўл ва йўл чеккасининг шунчалик кўп қисми кадрда намоён бўлади. У горизонталига камида 120 градус, ёки диагоналига 145 бўлиши лозим. Эътибор беринг, баъзи ишлаб чиқарувчилар диагонал бурчакни кўрсатишади,чунки у кўпроқ бўлади.\nБундан ташқари, баъзида ишлаб чиқарувчилар энг кичик кенгайтмаларда ёзиш жараёнида мумкин бўлган максимал кузатиш бурчагини кўрсатадилар. Масалан, Full HD’да ёзиш жараёнида 90-100 градус қамраб олинади, бироқ HD ёзиш сифати танланса, бурчак айтилган 120 градусгача кенгаяди.\nЯна шу ҳам ёдингизда бўлсин, ўта катта кузатиш бурчаги (горизонтал бўйича 170 градусдан бошлаб) ҳам кадрнинг четини думалоқ шаклга солади, натижада балиқнинг кўзи эффекти юзага келади. Бундай бурчак шаҳар бўйлаб юришда асқотади, чунки у қадар катта бўлмаган тезликда йўл қирғоғи ва қўшни чизиқларни ҳам қамраб олади. Катта йўл бўйлаб юқори тезликда юришда эса бундай кузатиш бурчагига эга қурилманинг зарари кўпроқ бўлади.\nТури ва маҳкамлаш механизми\nМаҳкамлашнинг энг кенг тарқалган турлари – бу ваакумли мослама ва иккитомонлама 3М скотч. Баъзи видеорегистраторлар жамламасида бирваракайига иккита қотириш мосламаси бўлади. Бундай ҳолатда ваакумли мослама ёрдамида энг қулай ҳолатни топиб, кейин эса уни скотч билан мустаҳкамлаш зарур бўлади.\nВакуумли мослама шуниси билан қулайки, регистраторнинг жойлашувини осонлик билан ўзгартириш ва тезлик билан олиб ташлаш имкони беради. Бироқ қурилманинг ўлчамларини катталаштиради.\nИкки томонлама скотчгаошиқ-мошиқ тузилиши имкон берса, регистратор бир марта ўрнатилади. Бундай вариант ихчамроқ бўлиб, орқани кўрсатувчи ойнага ўрнатишни кўзда утади, кузатшга ҳалақит бермайди, шунингдек машина ўғриларининг эътиборини камроқ тортади ва қишда ўрнидан қўзғалмайди.\nВидеорегистраторда турли томонларга айланадиган механизм бор-йўқлигига эътибор беринг. Бу ЙҲХ ходимининг ҳаракатини ёзиб олиш учун камерани ҳайдовчи ойнаси ёки қоидани бузувчи томонига тезлик билан йўналтириш имконини беради.\nОшиқ-мошиқ қанчалик кам бўлса, у шунчалик ихчам бўлиб, ҳаракатланиш вақтида силкинишлар, ўз навбатида расмнинг титраши кам кузатилади.\nБарча видеорегистраторлар бортдаги тармоқ орқали ишлайди. Қувватланиш адаптери чекиш қурилмаси ёки олиб юриладиган розеткага уланади. Кейин кабель рўпарадиги ойна бўйлаб, регистраторни ўрнатиш жойига қурилма йўлаги ёки бошқа усул билан ётказилади.\nВидеорегистраторларнинг кўпчилиги шахсий аккумулятор (ўзига маҳкамланган ёки ундан ажраладиган) билан жиҳозланган, у қурилмани қувватлайди, агар машина тўхтаса, бу баъзи ҳолларда юз беради, аккумулятор сиғими бундай вазиятлар учун бир неча дақиқа давомида ишлаш учун етади. Бироқ баъзи регистраторлар автомобиль ташқарисида ҳам камера каби тўлақонли ишлайди, ЙҲҲ иштирокчилари ёки ЙҲҲ ходимларининг уларнинг машинасидаги ишни кўриш жараёнларини ҳам суратга олиш имконини беради.\nЯна бир муҳим ҳолат – қувватлагич улагичи. Баъзи моделларда у қотириш жойига ўрнатилган, бошқаларида эса алоҳида уланади. Биринчи вариант қулай, у симларни ташиб юриш, кабелнинг ёки улагичнинг узилишидан халос этади.\nШубҳасиз, видеорегистраторда яна кўплаб ўлчам ва функциялар бор. Шуниси қизиқки, уларнинг кўплиги ҳар доим ҳам яхши эмас.\nЗарба датчиги. Бу деярли ҳамма ерда бор ва тўқнашув, фавқулодда тезланиш ёки тўхтатиш, шунингдек автомобилнинг айланиб кетиш ҳолатларида видеони қайта ёзишдан ҳимоя қилади.\nWDR (Wide Dynamic Range). Кадринг турли қисмларидаги ёруғликни барқарорлаштиради. Тасвир сифатини яхшилайди, рўпарадига машиналардан келаётган ёруғлик ва кундуз куни қуёш нурларини олиб ташлайди.\nGPS-модуль.Маршрут ва ўлчамларни ёзиб олади, шунингдек тезлик ортиши ёки ЙҲҲ камераларига яқинлашаётганлик ҳақида хабар беради.\nБелги чизиқлари ёки таймер бўйича кесиб ўтилганида овоз сигналлари. Узоқ йўлда кетаётганда рулда ухлаб қолишга йўл қўймайди.\nТасвирни барқарорлаштириш. Ёзиш вақтида узилишлар ва тасвирнинг титрашини камайтиради.\nҲаракат детектори.Кадрдаги ҳаракатлар вақтида автоматик тарзда видео ёзиш имконини беради. Машина тўхташ жойида айбдорни топишда ёрдам беради.\nРегистратордаги видеони телевизорда кўришнинг ҳеч қандай маъниси йўқ. Ҳотира картаси протоколда маълум қилинади, айнан ундан судда далил сифатида фойдаланиш мумкин.\nСенсорли экран.Фойдаланишда жуда ноқулай ва оддий тугмалар билан таққослаганда муваффақиятсиз.\nСуратга олиш.ЙҲҲ жойида суратга тушмасангиз керак. Агар зарур бўлса, бунинг учун доимо ёнингизда бўлган смартфон мавжуд.\nСветодиодли чироқ.Назарияга кўра, у тунда суратга олинган расм сифатини яхшилаши керак, амалиётда эса бу вазифани умуман бажара олмайди.\nКўриб турганингиздек, видеорегистраторни танлашдаги белгилар у қадар кўп эмас. Шунинг учун:\nИзлаш доирасини қисқартириш учун фойдаланиш сценарийси ва буюджетингизга мос келадиган асосий талабларни танланг.\nТалабларингизга мос келадиган бир неча моделларни танланг.\nМуайян регистратор ҳусусиятлари тўғрисида билиш ва танлаш учун YouTube’даги видеоларни диққат билан томоша қилинг.\n09/07/2021 07:00:00 1477 0 Манба: https://lifehacker.ru


18:58 / 16.02.2017\nЎзбекистон президенти Шавкат Мирзиёевнинг 15 февраль кунги фармони асосида Маданият ва спорт ишлари вазирлиги иккига ажратилди. Кун манбасининг маълум қилишича, фармон асосида Маданият вазирлиги ҳамда Жисмоний тарбия ва спорт давлат қўмитаси ташкил этилади.\nМаданият вазирлиги марказий аппарати тузилмасида вазир, биринчи ўринбосар ва вазир ўринбосарлари бўлади.\nЖисмоний тарбия ва спорт давлат қўмитаси марказий тузилмаси эса раис, биринчи ўринбосар ва раис ўринбосарларидан иборат бўлади. Ўзбекистон Болалар спортини ривожлантириш жамғармаси директори раис ўринбосарларидан бири ҳисобланади.\nМаданият ва спорт ишлари вазирлигига 2015 йилнинг ёзида Аҳмедов Баҳодир Мажидович раҳбар этиб тайинланганди. Энди унинг янги ташкил этилган вазирликда қолиш-қолмаслиги бўйича ҳозирча маълумот йўқ.


2018.05.30 | Янгиликлар\n2018-2019 ўқув йили ниҳоясига етди. Жисмонан ва руҳан толиққан ўқувчиларни ёзги соғломлаштириш жараёнига жалб этиш, уларнинг мазмунли дам олишини ташкил этиш юзасидан Халқ таълими вазирлиги муҳим чора-тадбирлар белгилади. “Оромгоҳларда таълим-тарбиявий ишларни ташкил этиш, уларни малакали педагог ва етакчилар билан таъминлаш” ишчи гуруҳи зиммасига зарур вазифалар юклатилиб, мониторинг юритиш бўйича вазирликда “Ёз—2018” штаби ташкил этилди.\nОромгоҳда таълим-тарбия жараёнини талаб даражасида ташкил этиш, услубий таъминотга боғлиқ. Раҳбар, педагог ходимлар ҳамда тўгарак мураббийлари учун ҳар бир йўналиш бўйича 5 номдаги услубий қўлланма тайёрланиб, жами 2200 нусхада чоп этилди. Дам олиш масканининг маънавият ва маърифат хонасини жиҳозлаш бўйича тавсиялар Республика маънавият ва маърифат маркази ходимлари томонидан такомиллаштирилиб, қўлланмага алоҳида боб сифатида киритилди.\nЎзбекистон касаба уюшмалари федерацияси кенгаши билан ҳамкорликда жорий мавсумда 194 та стационар оромгоҳ фаолият кўрсатади. Уларда 153 189 нафар ва 978 та кундузги оромгоҳда 148 400 нафар болани соғломлаштириш режалаштирилган бўлиб, бу жараёнга жами 29 611 нафар педагог ходимни жалб этиш мўлжалланмоқда. Ўзбекистон ёшлар иттифоқи марказий кенгаши билан биргаликда 1 055 нафар етакчи рўйхати ҳам тузилди.\nЎқувчининг дам олиш муддати қисқа, аммо бу даврда у ҳам жисмонан, ҳам руҳан ўзини чиниқтириши, тоблаб, янги ўқув йилига куч-ғайрат тўплаб қайтиши керак. Бу бевосита улар билан тарбиявий жараённи ташкил этувчи педагог ходимлар ташкилотчилиги, ташаббускорлигига боғлиқ. Шакллантирилаётган кадр¬лар жорий йил 2–10 май кунлари жадвал асосида халқ таълими ходимларини қайта тайёрлаш ва уларнинг малакасини ошириш ҳудудий марказлари ҳамда ёшлар иттифоқи туман кенгашлари билан ҳамкорликда 36 соатлик махсус ўқув дастури бўйича ўқитилиб, тарбиявий жараёнга комплекс ёндашишнинг назарий асослари билан “қуроллантирилди”.\nЁз мавсумида педагог ходимларнинг белгиланган тартиб асосида иш олиб боришлари учун вазирлик ва идоралар билан ҳамкорликда намунавий иш режа тайёрланди. Шунинг¬дек, 2017 йилги мавсумда тажриба-синовдан ўтказилган “Ўқувчиларнинг ёзги таътил даврини мазмунли ташкил этиш концепцияси” ҳар бир ходим учун асосий манба бўлиб хизмат қилади. Концепцияга мувофиқ, жорий йилда қурилиш-таъмирлаш ишлари олиб борилмаётган барча умумтаълим ва мактабдан ташқари таълим муассасаларида маданий-маърифий ва спорт тадбирлари 15 июндан 15 августгача ҳафтанинг душанба-жума кунлари мунтазам ўтказилиши керак. Тадбирларни икки навбатда 1–6-синф ўқувчилари учун эрталаб соат 08:00 дан — 12:00 га қадар ҳамда 7–10-синф ўқувчилари учун соат 17:00 дан — 20:00 га қадар ўтказиш мақсадга мувофиқ.\nСтационар оромгоҳда хорижий тилларни ўрганиш масаласи ҳам эътибордан четда эмас. Олий ва ўрта махсус таълим вазирлиги томонидан 420 нафар чет тили мутахассислиги бўйича таълим олаётган талабалар рўйхати оромгоҳлар кесимида шакллантирилгани бунга замин яратади.\nОромгоҳ баҳаво, бола яйраб-яшнайдиган гўша. Бу ерда китоб мутолаа қилиш имконияти кенгаяди. Ҳар бир мавсумнинг китобхонликка бағишланган алоҳида куни дам олувчилар учун завқ-шавқ берса, ажаб эмас. Статистик маълумотларга кўра, 91 565 дона болалар бадиий адабиётига эҳтиёж мавжуд ва уни бемалол қондириш мумкин. Ҳар бир стационар оромгоҳни эҳтиёж асосида болалар адабиётлари, мустақиллик йилларида эришилган ютуқларга оид рисолалар, журналлар билан таъминлашга мавжуд ахборот-ресурс марказлари ва мактаб кутубхоналари бириктирилади. Умумтаълим мактабларига етказиб берилаётган “Ёшлар кутубхонаси” рукни остида нашр этилган 11 номдаги бадиий адабиёт намуналари ҳам оромгоҳларга етказиб берилади.\nҲамма боланинг ҳам тоғ ва тоғолди ҳудудларида — ўз уйидан анча олисда жойлашган оромгоҳда дам олиш имконияти йўқ. Шу боис маҳаллий ҳокимликлар билан биргаликда 978 та кундузги оромгоҳ дислокацияси шакллантирилиб, ота-оналар хоҳишига мувофиқ, ўқувчини соғломлаштириш мўлжалланмоқда.\nБундан ташқари, умумтаълим мактаблари, “Баркамол авлод” болалар марказлари ва туман (шаҳар) ахборот-ресурс марказларида ҳам ёзги соғломлаштириш мавсумини кенг кўламда, намунали, хавфсиз ташкил қилиш юзасидан тадбирлар, намунавий кун тартиби ва ҳафталик дастурлар ишлаб чиқилди. Дастур доирасида таълим муассасаларида намойиш этиладиган миллий ва жаҳон мультфильмлари, болалар учун бадиий фильмлар, таълимий ва интеллектуал компьютер ўйинлари рўйхати тавсия қилинмоқда.\nКонцепцияни амалга ошириш натижасида 3,2 миллион нафардан ортиқ ўқувчини турли кўнгилочар, оммавий-маданий тадбирларга қамраб олиш имконияти яратилади.


Главная "МЕНИНГ МУЛКИМ - ЧАСТНАЯ СОБСТВЕННОСТЬ" “Келиннавкарлик” муборак!\n19.05.2017 | |\nЎтган йилнинг август ойида дугонам Зарнигорнинг (исми ўзгартирилган) никоҳ тўйи бўлиб ўтди. Висол оқшомида келин билан куёвнинг севги тарихини, замонавий тил билан айтганда “Love Story” намойиш этиш мақсадида икки ёш тоққа чиқишган эди. Суратга тушиш жараёнида бехосдан келиннинг оёғи тойиб, пастликка думалаб кетди. У билан бирга борганлар карахт аҳволга тушиб қолдилар. Дугоналар келин бўлмишни бир амаллаб кўтаришди ва зудлик билан касалхонага олиб боришди. Шукрки, Зарнигор тирик, аммо... бир умрга яримжон бўлиб қолди. Шу биргина суратга тушиш деб соғлом дугонам ногиронга айланди. Кимга аза, кимга тўй?..\nCўнгги пайтларда тўйларда катта экранларда намойиш этиладиган келин-куёвнинг “севги тарихи”, яъни “Love story”га янги русум деб қарасак, у қачон пайдо бўлди ва қачон урфга айланди? Шарқона одатларимизга кўра, аксарият никоҳ тўйлари совчи орқали йигит-қизнинг учрашувлари ва томонларнинг ўзаро келишуви асосида ҳал бўлади, икки ёш дабдурустдан бир-бирини севиб қолмайди, балки ёқтиришади. Ҳаётида йигитга яқин туриб суратга тушмаган қиз, кечагина танишган одам билан қандай қилиб “севги тарихи”ни яратиши мумкин? Дейлик, севишиб турмуш қураётган икки ёш ҳам тўйга келган юзлаб меҳмонларга “мана бизнинг севги тарихимиз” дея ўзларининг интим кечинмаларини намойиш қилиши қанчалик тўғри? Ахир бу ёлғондан бошланаётган ҳаёт эмасми? На кулишингни, на йиғлашингни билмайсан киши.\nЎша – тоғдан йиқилган дугонамнинг ҳолати юзасидан, бошқа дугонам билан гаплашсам, “Нима бўлибди, бу ҳозир мода, замон зайли шу бўлса, халқимиз “Ошинг ҳалол бўлса кўчада ич”, деб бежиз айтмаган” дейди. Бунисига нима дейсиз. Ошим ҳалол экан деб ҳар қандай номаъқулчиликни қилиш мумкин экан-да...\nОрадан кўп ўтмай яна бошқа бир дугонамдан тўйига таклиф қоғози олдим. Таклифнома беришга келган дугонамнинг гапларини эшитиб ҳайрон қолдим, унинг айтишича, тўйда келиннинг ҳамма дугоналари бир хил либосда бўлишлари шарт эмиш. Аввалига бу ҳолат менга кулгили туйилди. Ахир дугонамнинг мен танимаган танишлари ҳам бўлиши мумкинку, қандай қилиб улар билан бир хил кийинаман, ҳамманинг диди турлича бўлса. Эьтирозимни билдиришга энди оғиз жуфтлаган эдим, йигирматача қизга етадиган либос учун газламани келин ўз бўйнига олишини айтди. Ота-она қизига сарпо қилгани етмаганидек, энди келиннинг дугоналари (келиннавкарлар)га ҳам кийим олиши керакми? Бир хил матодан кийим кийган келиннинг қуршовидаги қизларнинг суратларини ижтимоий тармоқларда қўйилишига ҳам кўзимиз ўрганиб қолди. Энг қизиғи, бундай суратларнинг остига “келиннавкарлар” деб ёзиб қўйилишига кимдир эьтибор берди, ким эса йўқ.\nУдумларимизга кўра куёв бўлмишнинг дўстлари билан келиннинг уйига келишини куёвнавкарларни кутиш маросими сифатида биламиз. Навкар сўзи ҳам эркакларга тегишли. Аммо энди бир хил либосдаги келиннинг дугоналарини “келиннавкар” дейилишидан ҳеч қандай маъно тополмадим.\nҲозир айни никоҳ тўйлари мавсуми. Ҳар бир тўй эгасининг орзу-ҳаваси бўлади, албатта. Тўғри, фарзанд ўстириб вояга етказган ота-онанинг, шунингдек, уйланаётган йигит, турмушга чиқаётган қизнинг ҳам. Эл қатори бўлиб, бировдан кам бўлгиси келмайди. Аммо ана шу “эл қатори” бўлиш ҳам кейинги пайтларда қийинлашиб кетяпти назаримда. Элдан ортда қолмайман деб ўзимизга ташвиш орттириб оляпмиз.\nСўнгги пайтларда тўйларни ихчамлаштириш ҳақида кўп гапирилаяпти, маҳалла-кўйда тушунтириш ишлари олиб борилмоқда. Аммо шунга қарамай янги-янги, ҳеч ким ўйламаган урфлар пайдо бўляптики, ҳайрон қоласан киши. Умуман бундай удумларнинг “ижодкори” ким? Ўзимиз эмасми? Ана шундай удумлар натижасида ўзимизга сотиб олган номимиз келинннавкарлик муборак бўлсин, азиз дугоналар!\nООО Ilgor tiklanish\nДосимов Дмитрий Сатпаевич


Судларда фуқаролик ишларини кўриб чиқиш тўхтагани йўқ - zarnews.uz\nОлий суд Раёсатининг 2020 йил 20 мартдаги РС-13-20-сонли “Ўзбекистон Республикаси судларида COVID-19 коронавирус инфекцияси тарқалишининг олдини олиш тўғрисида”ги қарорига асосан фуқаролик ишларини кўриб чиқиш тўхтатилган эди.\nАммо вилоят судлари томонидан фуқароларнинг розилиги ва барча карантин қоидаларига қатъий риоя қилган ҳолда фуқаролик ишларини кўриб чиқиш бошланди.\n2020 йил 16 мартдан 29 май ҳолатига фуқаролик ишлари бўйича вилоят судлари томонидан 2 843 та фуқаролик ишлари ва суд буйруқлари кўриб тамомланган. Жумладан, 2 720 та биринчи босқич фуқаролик ишлари, 414 та суд буйруғи, 39 та апелляция ва 84 кассация тартибидаги фуқаролик ишлари кўриб тамомланган.\nБугунги кунда Республикамизда эпидемиологик ҳолат яхшиланаётганлиги туфайли судлар фаолияти босқичма-босқич йўлга қўйилиб, ишларни кўришга тайинлашда ҳар бир ҳудуддаги эпидемиологик вазият инобатга олиняпти. Шунингдек, ўрнатилган санитария-гигиена талабларига амал қилиш, биринчи инстанцияда кўриш учун тайинланган ишларни сайёр суд мажлисларида кўриш, тарафларга суд қарорларини тушунтиришга алоҳида эътибор қаратилмоқда. Вилоят суди судьялари ишларни апелляция ва кассация инстанцияларида кўришни ҳар бир муайян иш ҳолатидан келиб чиқиб ташкил этяпти.\nУмуман, 2020 йилнинг ўтган 5 ойи давомида фуқаролик ишлари бўйича вилоят суди биринчи инстанциясида 297 та фуқаролик ишлари тамомланган. Шундан 278 та даъво қаноатлантирилган, 17 та даъво рад қилинган, 2 та иш юритишдан тугатилган.\nТуманлараро, туман (шаҳар) судлари томонидан ҳисобот даврида 7 665 та фуқаролик ишлари кўриб тамомланган. Шундан 6 982 таси юзасидан ҳал қилув қарори чиқарилган бўлиб, шулардан 6.107 та даъво қаноатлантирилган, 875 та даъво рад этилган. 322 та фуқаролик иши бўйича иш юритиш тугатилган, 361 та иш кўрмасдан қолдирилган.\nТуманлараро судлар томонидан жами чиқарилган 1.893 та суд буйруқлари чиқарилган, 3 516 та сайёр суд мажлислари ўтказилган.\nфуқаролик ишлари бўйича Самарқанд вилояти суди раиси вазифасини бажарувчи.\nТеглар: судьялар фуқаролик ишлари бўйича вилоят суди


Туйни бузган маҳалла. Ёхуд Аллохнинг инояти. (ҳаётий ва ибратли, албатта ўқинг, айниқса қизлар) Катта бўлган сарим ойим ва дадамнинг ҳаёитни англай башладим, чунки дадам ва ойим 7 йил бефарзанд бўлиб кейин мени дунёга келтиришган экан, шундан сўнг бошқа фарзанд кўришмаган эканлар қўни-қўшни, маҳалла-куй олдида онажонимга ҳар хил маломатлар, ирим-сирим қилиб қарашар экан, аммо мен туғилгач бу бироз барҳам топган эканлар. Вақтлар ўтиши билан яна ўша эски аламлар бошланиб кетди, эсимда, маҳаллага ўйнагани чиқсам аёллар менга қараб: "Бечорагиналар шу қиздан бошқа фарзанд кўришмади, бу ҳам қиз бола, ўғил бола бўлганда ҳам майли эди” дейишарди. Йиллар ўтди, менинг бўйим ўсиб, улғайиб борардим, коллежни ҳам битириб ўқишга кириш учун ҳужжат топширдим, аммо ўқишга кириш насиб бўлмади. Ёлғиз фарзанд, қиз бола бўлганим учун дадажоним мени тикувчилик ва пазандачилик курсларига қўйди, энди менинг овунчоғим, севимли ишим бор эди. Ўша ерда ўқиб юрганимда бир бола билан танишиб қолдим, албатта у ўша ерда биз билан бирга ўқир эди. У бошқа бўлимда эди, аммо битта бинода ўқир эдик. У билан жуда совуққон муносабаатда эдим, ич-ичимдан унга бефарқ эмасдиму аммо ота-онамнинг ёлғизи бўлганим учун уларнинг обрўси менинг зиммамда эди. У йигит тез-тез йўлимни тўсар, аммо фақат одоб юзасидан гапирар, тинмай учрашувга таклиф қилар эди, мен ишонмасдим, чунки йигитларнинг мақсади нима эканлигини билар эдим. Бир куни йўлда кетаётсам ортимдан кимдир келаётганини сездим, жуда қўрқиб кетдим, чунки кун ботиб шом тушган, атроф қоронғулашган эди. Бахтимга бир ёши улуғ отахон ҳам бизга ҳамроҳ бўлди, мен ортимга қарамасдан шошиб кетар эдим, мана уйимизга ҳам яқин келдим, эшикни очиб ичкарига кираётб: -Тўхтанг, узр шошманг, деган овоз келди. Таниш овоздан сесканиб ортимга қарадим. ўша йигит.\n-Ҳа сизмисиз, тинчликми? Дедим саломни унутиб қўрқув билан.\n-Ҳа сизни қўрқмасин деб кузатиб қўйдим, деди.\n-Ҳа раҳмат, майли уйга кирай дадамлар хавотирда бўлса керак, деб эшикни ёпиб олдим. Биламан бу беодоблик бўлди, аммо қиз боланинг ортидан келган йигитга ҳамма ҳам мана шундай йўл тутса керак. Чунки маҳалла куй олдида қиз боланинг шаъни ота-онага юк бўлади. Эртасига ишда эдим, ўқиш жойимиздаги домашний телефонга ойим қўнғироқ қилиб совчилар келишди тез келиб кет деб қолди, ҳайрон бўлиб уйимга бордим. Чойнакни олиб совчилар олдига кириб чой сузиб бердим, одатдагидек совчиларнинг шивир- шивири бошланиб кетди, уялганча ташқарига чиқиб кетдим. Ойим ёнимга келиб роса мақташга тушиб кетди, мен эса энсам қотиб туравердим. Бир вақт қўлимга бир расмни бериб КУЁВ БОЛАНИ РАСМИ ЭКАН ЯХШИЛАБ КЎРИБ ОЛ, ЖАВОБИНГНИ АЙТАСАН деб чиқиб кетди. Юрагим дук-дук урарди, секин расмга қарадим. Наҳотки. Бу сиз. ҳа бу ўша мени доим таъқиб қиладиган бола эди. Ўзим билмаган ҳолда кулиб юбордим. Мен ростдан бахтли эдим. Учрашув куни ҳам келди. У доимгидан ҳам бошқача эди, у менинг юрагимдан жой олишга аллақачон улгурган эди. -Салом қочоқ.\n-Мана бу гул сизга.\n-Ота-онангиз рози бўлишибди, ўзингиз ҳам розимисиз? Севганингиз йўқимди.\n-Розилигимиз ҳаммасини англатмайдими, дедим роса уялиб.\n-Биласизми нима яхши қиз.\n-Эшитаман, ичимдан ип узилди.\n-Агар сиз бошқа қизларга ўхшаб ноз қилмай мен билан учрашишга рози бўлиб кетганингизда мен сизга уйланмаган бўлардим, сиздаги орият, номус ва уятчанлик менинг қалбимда муҳаббат туйғуларини уйғотди. Мен излаган қиз сиз бўласиз, деди. Уят ва хурсандчиликдан қизариб кетдим, Аллоҳим менга тўғри йўл кўрсатганига шукрлар айтдим, ўшанда нафсимга сабр бериб, барчасига сабр берганим ва ўзимга, хоҳишимга қарши чиқиб унга доим рад жавоб берганимга роса хурсанд эдим.\n-Ўша онлардаги қўполлигим учун узр, мени кечиринг, дедим. Чунки мен унга кўп бепарволик қилган, баъзида қарамасдан ўтиб кетар эдим.\n-Узр сўраманг, аслида бу тўйга ўша қочоқлигингиз сабаб бўлган яхши қиз, деди ва қўлидаги катта қизил гулдастани қўлимга узатди. Мен бахтдан сармаст эдим.\n-3 кундан сўнг унаштириб кетишади. Эртага унаштирув деган куни уйимизда тайёргарлик авжида эди, дугоналарим ва қариндошларим билан ҳовлимиз ва уйимизга оро берар эдик. Дарвоза очилиб қуда тарафдан иккита аёл кириб келишди. Мен чопиб уйга кириб кетдим, ойимлар уларни ичкарига олиб кириб кетишди. Улар негадир МАЙЛИ ХАФА БЎЛМАЙСИЗЛАР, БУ ҲАМ БИР ТАҚДИР ЭКАН, деб чиқиб кетишди. Мен ҳайрон эдим, нималар бўлаётир? Ойим йиғлаб олдимга келди. -Кечир мени қизим, мени кечир, мени деб сен бахтингдан жудо бўлдинг, мени кечир,кечир, деб йиғлар эди.\n-Нима бўлди ойижон, йиғламанг, нима бўлди, дедим жуда қўрқиб.\n-Уларни маҳалладагиларимиз бузушибди, онаси бефарзанд, ўзи ҳам битта қиз, болангизга шунақа қарғиш теккан оиланинг қизини олиб берасизми деб бузишибди, улар энди бу ерга қайтиб келишмайди, энди тўй қолдирилди деб роса уввоз тортиб йиғларди. Мен ҳам йиғлаб юбордим, ҳаётнинг аччиқлигидан йиғлардим, наҳотки тез келган бахтим тез кетади, дея зор-зор йиғлардим, битта фарзанд бўлсам нима айб? Ахир фарзандни Аллоҳ берадику деб ойимнинг елкаларига бошимни қўйиб йиғлардим, мен алданган эдим, ЎША БУЗГАН ОДАМНИНГ ЎЙИГА ЎТ ТУШСИН, ЎТ ТУШСИН, деб ойим қайта-қайта йиғлаб қарғар эди. Бўладиган тўйни ғийбат қилиб бузиб юборган одамга ич-ичимдан нафратим ошди, Аллоҳга солдим-дея,кўникаман деб ваъда бердим. Ўша туни ярим тунгача йиғлаб ётдим, кўзларимга уйқу келмасди, у вақтларда телефон урфга кирмаган эди. Бир вақт дарвозамиз қаттиқ тақиллай бошлади, хавотир олиб ташқарига қарадим. Дадам ҳам аллақачон туриб дарвозани очаётган экан. Бу ўша менинг юрагимни забт этган\nBoshqalar 223 buzgan albatta oqing\nБир фолбин кўчада юрганида орқасидан бир болакай келиб тош отди. Фолбин болакайга қараб: Эй, болакай нега менга тош отдинг? Болакай: Онам қачон шайтонни кўрсанг... Въетнамлик Тонг Фуок Фук нима учун 100дан ортиқ болани асраб олди? (Албатта ўқинг)267\n15 йил давомида Аёллар клиникасидан аборт қилинган ЧАҚАЛОҚларни олиб чиқиб, бир ерга кўмиб, каттагина қабристонга тўплаган ОДАМ ҳақида бутун Дунё интернет манба...


Ҳиндистонлик ўқитувчи ўқувчиларини "сеҳргарларга айлантирди" (суратлар)\n10:37 / 19.02.2016\nҲиндистоннинг Ҳимолай тоғ ёнбағирларидаги чет қишлоқлардан бири Калапда ўқитувчи ва фотограф Аншу Агарвал ўз ўқувчиларини “Гарри Поттер” фильми қаҳрамонлари кўринишига келтирди. Уларнинг суратлари ижтимоий тармоқларда оммалашиб кетган.\n"Инглиз тилини яхшироқ ўргатиш ниятида Аншу Агарвал болаларга “Гарри Поттер” фильмини намойиш этади, фильм уларга жуда ёқади ва ўзлари ҳам сеҳргар бўлиб қолишни орзу қилишларини билдирадилар", деб ёзади Mashable нашри.\nШундай қилиб, жонкуяр ўқитувчи ўқувчиларини сеҳргарлар кўринишини эслатувчи кўринишда суратга олади ва уларни шундай фототаҳрир қилади-ки, болалар худди фильмдагидек, осмонларда супурги миниб учиб юргандек таассурот қолдиришади.\nАйнан шу сеҳрли саҳналар учун Агарвал махсус кийимлар, супурги ва курсилар ясаган.


Савдо-саноат палатасида Япония делегацияси билан учрашув ўтказилди\n16:08 / 21.07.2015\n2015 йилнинг 21 июлида Ўзбекистон савдо-саноат палатасида Ўзбекистон-Япония давра суҳбати ўтказилди. Унда Чиба тижорат университети ректори Х. Шимада бошчилигидаги Япония ишбилармонлари делегацияси иштирок этди.\nДелегация таркибига, шунингдек, электр техникаси, нефть-газ ва кимё саноати, консалтинг ва молия хизматларини кўрсатиш, ахборот-коммуникация технологиялари соҳаларида фаолият юритувчи компания вакиллари кирди.\nТаҳририятга юборилган матбуот хабарномасида айтилишича, давра суҳбати давомида меҳмонларга республиканинг макроиқтисодий кўрсаткичлари, икки давлат ўртасидаги муносабатлар истиқболлари, инвестицион салоҳият ҳақида батафсил ахборот берилди. Учрашув якунларига кўра икки томонлама алоқаларни янада мустаҳкамлаб, бир қатор қўшма лойиҳаларни амалга ошириш ҳамда иқтисодиётга Япония капиталини киритиш борасида келишувга эришилди.


БЕШ cаволга беш жавоб\n8 март — Халқаро хотин-қизлар куни муносабати билан республика ИИВ тизимида хизмат қилаётган баъзи опа-сингилларимизга бир неча блиц-савол билан мурожаат қилдик. Уларнинг бир-бирига ўхшамаган жавоблари кўпчиликни қизиқтириши табиий.\n≡Мулоҳаза ✔ 487  11:12, 05.03.2018\n≡Спорт ✔ 373  11:10, 05.03.2018\n≡Спорт ✔ 396  11:10, 05.03.2018\nСабина Салмонова Каттақўрғон шаҳридаги иқтисодиёт касб-ҳунар коллежининг ҳуқуқшунослик йўналишида таҳсил олган. У болалигиданоқ онасининг касбига ҳавас қилар эди.\n≡Хизматларда ✔ 465  11:09, 05.03.2018\nЮЛДУЗЛАР ИЧИДА ЮЛДУЗ\nНилуфар мусобақадан қайтгач, эртанги ишларнинг режасини қайта кўриб, нималарнидир мўлжаллаётган эди, телефони жиринглаб қолди.\n≡Хабарлар ✔ 399  11:09, 05.03.2018\nИККИ САФДОРНИНГ «КАПИТАНИ»\nАёл бахти нимада? Икки аёл суҳбатимиз чоғида ушбу саволга жавоб топишга ҳаракат қилиб кўрдик.\n≡Хабарлар ✔ 457  11:08, 05.03.2018\nМАСЪУЛИЯТЛИ, ТАШАББУСКОР ВА ЖОНКУЯР\nҚашқадарё вилояти ички ишлар органларининг турли соҳавий хизматларида эркаклар билан елкама-елка хизмат қилаётган, кези келганда, фидокорона меҳнати ва сабот-матонати билан ҳамкасбларига ўрнак бўлаётган хотин-қизлар талайгина.\n≡Хабарлар ✔ 404  11:07, 05.03.2018\nҲАМКАСБЛАРИ ЭЪТИБОРИНИ ҚОЗОНИБ\nШоҳидахон валиева иив академиясини тугатиб, ички ишлар органларининг турли соҳавий хизматларида ишлади. Устозларидан ўрганганларини иш фаолияти жараёнида қўллаб, ҳамкасбларининг эътиборини қозонди.\n≡Хизматларда ✔ 369  11:06, 05.03.2018\nНАРГИЗА – «ЭЗГУЛИК ПАТРУЛИ» ХОДИМИ\nБугун қай бир соҳани олманг, қалби меҳр ва ифтихорга, ғайрат-шижоатга тўла аёлларнинг фидойилик билан меҳнат қилаётганига гувоҳ бўласиз. Улар орасида юрт осойишталигини таъминлашга бел боғлаган шарафли касб соҳибалари ҳам кўпчиликни ташкил этади.\n≡Хизматларда ✔ 643  11:05, 05.03.2018\nИнсон умрининг асосий қисми иш жойида ўтгани учун кўпинча уни иккинчи уй дея эътироф этишади. Бизнингча, ҳам бу тўғри ўхшатиш бўлса керак.\n≡Хизматларда ✔ 339  11:03, 05.03.2018\nУЧ ФАРЗАНДНИНГ ОНАСИ\nПодполковник Камола Болтахўжаева ҳужжатларни кўздан кечириб ўтирган эди, телефон жиринглаб қолди. Гўшакни олди.\n≡Хизматларда ✔ 421  11:03, 05.03.2018\n«МАРВАРИД» посбонлари саломатлик учун қайғуради\nИнсон организмида тишнинг вазифаси ва аҳамияти жуда катта. Марваридга қиёсланадиган бу аъзо соғлом ҳаётнинг мустаҳкам таянчи бўлиб хизмат қилади.\n≡Саломатлик ✔ 394  11:01, 05.03.2018\nСУД-ТЕРГОВ ФАОЛИЯТИДА ФУҚАРОЛАРНИНГ ЭРКИНЛИКЛАРИ КАФОЛАТИ\n«Халқ билан мулоқот ва инсон манфаатлари йили» деб эълон қилинган 2017 йилда давлат ҳокимияти тизимида мутлақо янги институт – Ўзбекистон Республикаси Президентининг Виртуал қабулхонаси, жойларда Халқ қабулхоналари ташкил этилди.\n≡Маънавият ва маърифат дарси ✔ 969  11:00, 05.03.2018\n≡Ўзбекистон умумий уйимиз ✔ 368  10:59, 05.03.2018\nТИББИЁТДА ТОБЛАНГАН УМР\nАёл биз учун ким? У она, опа, сингил, умр йўлдоши. Бир сўз билан айтганда, оилада тотувлик ва меҳр улашадиган улуғ зот. Бугун уларнинг турли соҳаларда фидойиларча меҳнат қилаётганини кўришимиз мумкин.\n≡Хизматларда ✔ 409  10:57, 05.03.2018\n03 март, Шанба 2019 2018 2017\nГенерал-полковник Алматов Зокиржон – Ички ишлар вазирининг маслаҳатчиси лавозимига\nПодполковник Шарипов Отабек Нигматжанович – Тошкент шаҳар ИИББ Патруль-пост хизмати ва жамоат тартибини сақлаш бошқармаси бошлиғи лавозимига\nПолковник Эргашев Илҳом Абдумуталифович – Фарғона вилояти ИИБ Ҳуқуқбузарликлар профилактикаси бошқармаси бошлиғи лавозимига


«Менга негатив ёзаётганларга раҳмат». Азиза Ёқубова Рухшонанинг ўрнига бошловчилик қилаётгани ҳақида - 21 Октября 2021 - www.SheJoT.CoM\nГлавная » 2021 » Октябрь » 21 » «Менга негатив ёзаётганларга раҳмат». Азиза Ёқубова Рухшонанинг ўрнига бошловчилик қилаётгани ҳақида\n«Менга негатив ёзаётганларга раҳмат». Азиза Ёқубова Рухшонанинг ўрнига бошловчилик қилаётгани ҳақида\nУ эндиликда «Бола тилидан» кўрсатувини олиб боради\nАктриса Азиза Ёқубова Рухшона олиб бораётган «Бола тилидан» кўрсатувини энди у олиб боришини айтди.\nУнинг сўзларига кўра, юзга яқин шоу-бизнес вакиллари мазкур кўрсатувга бошловчилик қилиш учун кастингга келган. Бироқ кастингда у танланган. Бунинг учун режиссёр, продюсерларга миннатдорлик билдирган.\n«Болаларни жуда яхши кўраман. 100 га яқин шоу-бизнес вакилларини кастинг қилиб, мени шу кўрсатувга лойиқ қилишгани учун миннатдорман. Кўрсатув тўхтган эди. Унга чиқмасам режиссёр, продюсернинг шунча йиллик меҳнатлари йиғиштирилиб, ёпилиб кетмайди. Мен чиқмасам ўрнимга бошқасини олишади. Бошловчи ўрнига бошловчи бўлдим холос. Саволлар аввалдан тузилган бўлади. Болаларни яхши кўраман, дунёдаги ҳамма бола менинг болам», — дейди у.\nАктриса, шунингдек, уни танқид қилаётганларга ҳам ўз жавобини қайтарган.\n«Хатоларимни кутиб турган инсонлар, ҳеч ким онадан ақлли бўлиб туғилмайди. Секин-секин тажриба ошириб ўрганади. Инсонни камчилигини қидиришдан олдин ўзингизни унинг ўрнига қўйиб кўрингчи, сиз эплай оласизми? Ҳаммангизни яхши кўраман. Азиза Ёқубоваман ва кўрсатувни Азиза Ёқубова бўлиб олиб бораман», — дейди Азиза Ёқубова.\nЭслатиб ўтамиз, аввалроқ Рухшона мазкур кўрсатув режиссёри Санжар Маткаримов билан ажрашгани учун бошловчиликдан кетганини маълум қилганди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 41 | Добавил: iphone | Теги: #uznews, #новости, #habarlar, #news, #ahborot, #Yangiliklar, #Yangilik, #xabarlar, #newsuz | Рейтинг: 0.0/0


- март. 06, 2021\nЎзбек давлатчилиги тарихи бир неча минг йилликларга бориб тақалади. Бу борадаги аниқ далиллар мамлакатимиз ҳудудида харобалари сақланиб қолинган шаҳар ва кентларга оид манбалардан яққол намоён бўлади. Ана шундай қадимий давлатлардан бири Фарғона (Даван) давлати ҳақида гувоҳлик берадиган Ахсикент ёдгорлигидир. Ушбу қадимий кентдан қолган харобалар буюк тарихимиздан сўзлайди.\n«Дунё» АА хабарига кўра, Ахсикент ёдгорлиги бугунги кунда Наманган вилояти Тўрақўрғон туманидаги Шаҳанд қишлоғи ҳудудида, Сирдарёнинг ўнг соҳилида жойлашган.\nАхсикент эрамиздан аввалги III асрда ташкил топган бўлиб, қадимги Фарғона давлатининг пойтахти, Буюк ипак йўлининг асосий шаҳарларидан бири бўлган.\nТарихий манбаларда, хусусан, «Бобурнома»да бу кентнинг алоҳида аҳамияти ҳақида кўп ёзилган. Қадимдан бу ерда ер ости сув иншооти бўлгани боис мудофаа учун қулай саналган.\nШаҳар Арк, ички ва ташқи шаҳардан иборат бўлган. Бу ерда ўз даврида шишасозлик, кулолчилик, темирчилик, қуролсозлик каби ҳунармандлик турлари ривожланган. 1219 йилда мўғуллар томонидан шаҳар бутунлай вайрон қилинган. Қасрнинг эски ўрнидан 5-7 километр ғарбда бунёд этилган янги шаҳар Ахси 14-17 асрларга оиддир. 1620 йилларга келиб зилзила оқибатида улкан шаҳар вайрон бўлган.\nАхсикат харобаларидан ғарброқда ўрта асрларга оид яна бир шаҳар харобалари борлиги аниқланган. Академик Я.Ғуломов ва археолог И.Аҳроров мазкур тадқиқотлар асосида бу ерда турли даврларга оид иккита шаҳар бўлганини, улардан бири қадимги Ахсикат ва иккинчиси Бобур туғилган Ахси эканини биринчи бўлиб исботлади.\nЗаҳириддин Муҳаммад Бобур Ахсикент ҳақида ўзининг «Бобурнома» асарининг 1494 йилги воқеалар бобида алоҳида тўхталган. «Сайҳун сувининг шимолий тарафидаги шаҳарлардан бири Ахсидир. Китобларда Ахсикат деб ёзадилар. Чунончи, Асириддин шоирни Асириддини Ахсикатий дейдилар. Фарғонада Андижондан кейин бундан йирикроқ шаҳар йўқ.\nАхси Андижондан ғарб сари тўққиз йиғочлик йўлда. Умаршайх мирзо буни пойтахт қилган эди. Сайҳун дарёси қўрғонининг пастидан оқади. Қўрғони баланд жар устида жойлашган. Хандақ ўрнида чуқур жарлар бор. Буни пойтахт қилган Умаршайх мирзо бир-икки маротаба ташқарироқдан яна жарлар қаздирди. Фарғонада бунчалик мустаҳкам қўрғон йўқ. Маҳаллалари қўрғондан бир шаръий йироқроқда жойлашган. «Қишлоқ қаердаю, дарахтлар қаерда?" мақолини афтидан Ахси учун айтганлар. Қовуни яхши бўлади. Бир нав қовунини „миртемурий" дейдилар, бундай қовуннинг бошқа жойда ҳам борлиги маълум эмас. Бухоро қовуни машҳурдир. Самарқандни олган пайтимда Ахсидан, Бухородан қовун келтириб, бир ўтиришда сўйдирдим. Ахси қовунининг ҳеч мисли йўқ эди. Овланадиган қушлари беҳад яхши бўлади. Сайҳун дарёсининг Ахси тарафи даштдан иборат. Оқ кийиги кўп бўлади. Андижон тарафи тўқай; буғу-марал, қир-ғовул ва ёввойи қуён кўп. Аксари жуда семиз бўлади», деб ёзган буюк саркарда.\nАхсикентда тайёрланган қуроллар «Дамашқ қиличлари» номи билан дунёга машҳур бўлиб, Ғарбда Дамашқ, Шарқда Хитой бозорларида сотилган.\nАхси ва унга ёндош ҳудудлардаги олиб борилган сўнгги қазишма натижасида кўплаб ноёб топилмаларни қўлга киритилди.\nШунингдек, бугунги кунда Наманганда «Ахси саййидлари» илмий-маърифий, меъморий мажмуасида музей фаолият кўрсатмоқда. Ахси осори-атиқалар музейида айни пайтда 516 та экспонат мавжуд.\nПрезидент Шавкат Мирзиёев топшириғига биноан, Ахсикент тарихий ёдгорлигини асраб-авайлаш ва тадқиқ этиш, унинг ҳаққоний тарихини яратиш бўйича улкан ишлар бошланди. «Ахсикент» археология мероси объектини муҳофаза қилиш ва тадқиқ этиш дирекцияси» давлат унитар корхонаси ташкил этилди.\nАйни пайтда Президентимизнинг кўрсатмаларига биноан, бу ерда катта музей ташкил этилмоқда. Ахсикентнинг қадимий довруғини тиклаш мақсадида рамзий дарвоза қурилади. Камолиддин Беҳзод чизган суратлар асосида Умаршайх Мирзо ва Бобурнинг ёдгорликлари бунёд этилади. Сайёҳлар учун Сирдарё бўйлаб қайиқларда сайр қилиш, туяда кўҳна шаҳарни томоша қилиш имконияти яратилади.\nАхсикент ёдгорлиги ЮНЕСКО Бутунжаҳон маданий мероси объекти ҳисобланади. Тарихи эрамиздан аввалги IV асрларга бориб тақалувчи бу ноёб ёдгорликни чуқур ўрганиш, қадим пойтахт шаҳар тарихи билан юртдошларимиз, хорижий сайёҳларни таништириш вилоятда туризмни ривожланиши учун кенг имкониятдир.\nMore in this category: « ЮКСАК РАҒБАТ – ЭЗГУ ИШЛАРГА ҚАНОТ\tМУБАЙЯН ВА НАСРИЙ БАЁНИ: Эътиқодийя китобининг хотимаси (Қирқ олтинчи мавзу) »


Чемпионлар лигасининг томошабинсиз ўтган ўйинлари голлар шоусига айланиб кетди (видео) — Sof.uz\nЧемпионлар лигасининг томошабинсиз ўтган ўйинлари голлар шоусига айланиб кетди (видео)\n11.03 10:49 615 Спорт\nКеча, 10 март куни Европа чемпионлар лигаси нимчорак финалининг дастлабки жавоб баҳслари бўлиб ўтди. Икки ўйиндан сўнг кейинги босқичга чиққан жамоаларнинг номлари маълум бўлди.\nИспаниянинг Валенсия клуби ва Италиянинг Аталанта клублари ўртасидаги баҳс томошабинсиз ўтган бўлса-да, голларга бой бўлди. Ўйинда «Валенсия» 3та гол уришга эришди, лекин рақиб жамоа ўйинчиси Иличич покерга эришиб «Аталанта»га навбатдаги ғалабани тақдим этди – 3:4.\nГерманияда эса «Лейпциг» жавоб баҳсида ҳам «Тоттенҳэм»ни мағлубиятга учратди. Бу сафар Лондон клуби дарвозасига жавобсиз учта гол урилди – 3:0. Биринчи учрашув немис клуби 1:0 ҳисобида ғалаба қозонган эди.\nФутбол чемпионлар лигаси голлар шоу\nЧемпионлар лигаси ноанъанавий форматда давом этиши мумкин\n29.05 15:01 222 Спорт\n26.05 11:03 302 Спорт


Гаров реестрига ёзув киритмадингизми – навбатнинг охирида бўласиз | NORMA.UZ\nПрезидент кредиторларни ҳуқуқий жиҳатдан ҳимоя қилишни кучайтириш ҳамда тадбиркорлик фаолиятини молиялаштириш механизмларини такомиллаштириш бўйича қонунни имзолади (22.10.2019 йилдаги ЎРҚ-572-сон Қонунга қаранг).\nТузатишлар тўплами “Гаров тўғрисида”ги, “Банкротлик тўғрисида”ги, “Лизинг тўғрисида”ги, “Суд ҳужжатлари ва бошқа органлар ҳужжатларини ижро этиш тўғрисида”ги, “Ипотека тўғрисида”ги Қонунлар, шунингдек Солиқ, Божхона, Фуқаролик, Фуқаролик процессуал, Иқтисодий процессуал ва Жиноят процессуал кодексларига киритилди. Натижада, қонун ҳужжатларида Президентнинг 2018 йил 23 ноябрдаги ПҚ-4026-сон қарорида назарда тутилган механизмлар акс эттирилган, биз илгари бу механизмларни ёритган эдик.\nБунда эътиборга молик янгиликлар ҳам бор. Масалан, айрим мансабдор шахслар гаров реестрига тегишли ёзувларни киритишлари шарт:\nгумон қилинувчи, айбланувчи, судланувчи ва жиноят иши бўйича фуқаровий жавобгарнинг мол-мулки хатловини амалга оширган суриштирувчи ёки терговчи буни қарор чиқарилгандан кейин 1 кун ичида амалга ошириши керак. Агар хатлов суд томонидан амалга оширилса, ёзув ваколатли бўлган органлар томонидан суд ажрими чиқарилгандан кейин 3 сутка ичида киритилади. Мол-мулк хатлови бекор қилинган тақдирда бу ёзув гаров реестридан чиқариб ташланади;\nижро ишини юритиш доирасида мол-мулк хатловини амалга оширган давлат ижрочиси. Хатловнинг бекор қилиниши ҳам илгари гаров реестрига киритилган ёзув ўчирилишига сабаб бўлади;\nсолиқ органлари - солиқ қарзини узиш тўғрисидаги талабнома билан бир вақтда. Ёзув белгиланган муддатда қопланмаган тақдирда ундирув қарздорнинг мол-мулкига қаратиладиган миқдордаги солиқ қарзи суммасини кўрсатган ҳолда киритилади (СКнинг 61-моддаси). Ёзув солиқ қарзи қопланганидан ёки ҳисобдан чиқарилганидан кейин гаров реестридан ўчирилади;\nбожхона органлари - тўловчи томонидан талабнома олингандан кейин божхона тўловларини тўлаш бўйича қарзи 10 кунлик муддат ичида тўланмаган тақдирда. Ёзувни киритиш ва ўчириш тартиби солиқ қарзи ҳолатидаги каби амалга оширилади.\nБу айнан битта мол-мулкка бўлган ҳуқуқлари тўғрисидаги ёзувни киритган ва ўз навбатини кутаётган кредиторларнинг нуқтаи назарига кўра шаффофликни оширади. Хусусан, бундай талабларни қаноатлантириш навбати қуйидагича белгиланди:\nбиринчи навбатда - мазкур мол-мулкни ушлаб қолиш орқали таъминланадиган мажбуриятлар бўйича талаблар қаноатлантирилади;\nиккинчи навбатда - мажбуриятлар бажарилишининг таъминоти сифатида турган мол-мулкни олиш ёки кредитор томонидан ушбу мол-мулкни қарздорга беришдан келиб чиқадигаи мажбуриятлар бўйича талаблар қаноатлантирилади;\nучинчи навбатда - агар мол-мулк кредитор томонидан тақдим этилган маблағлар ёки мол-мулк ҳисобидан олинган (ишлаб чиқарилган) бўлса, мол-мулк билан таъминланадиган мажбуриятлар бўйича талаблар қаноатлантирилади;\nтўртинчи навбатда - мазкур мол-мулк билан таъминланган бошқа барча мажбуриятлар бўйича талаблар қаноатлантирилади.\nҚонун “Халқ сўзи” газетасида эълон қилинган ва 23.10.2019 йилдан кучга кирди.


ЎзА - 21 июнь куни кутилаётган об-ҳаво маълумоти\n21 июнь куни кутилаётган об-ҳаво маълумоти\n20.06.2018 15:22 Чоп этиш версияси\nРеспублика Гидрометеорология марказининг хабар беришича, 21 июнь куни Тошкентда ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 17-19, кундузи 33-35 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, айрим жойларда қисқа муддатли ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Кечаси 17-22, кундузи 31-36 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 18-23, кундузи 32-37 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 17-22, кундузи 31-36 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 18-23, кундузи 34-39 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, айрим жойларда қисқа муддатли ёмғир ёғиб, момақалдироқ бўлиши мумкин. Ғарбдан секундига 7-12 метр тезликда эсаётган шамол баъзи жойларда секундига 15-20 метргача кучайиши мумкин. Кечаси 17-22, кундузи 30-35 даража иссиқ бўлади.\nРеспубликамизнинг тоғли ҳудудларида ҳаво ўзгариб туради, айрим жойларда қисқа муддатли ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Кечаси 10-15, кундузи 22-27 даража илиқ бўлади.


Даврон Кабулов турмуш ўртоғидан 1 қиз ва 4 ўғил туғиб беришини сўради » Ўзбекистон янгиликлари – Zamin.uz\nДаврон Кабулов турмуш ўртоғидан 1 қиз ва 4 ўғил туғиб беришини сўради\n2016 йилнинг 23 май куни таниқли телебошловчи, “Миллион” жамоаси аъзоси Даврон Кабулов бўйдоқлик билан хайрлашган эди. У волидасининг таваллуд кунига келин совға қилди. Гап шундаки, оилада яккаю ягона ўғил фарзанд бўлган Даврон Кабулов тўй кунини айнан онасининг туғилган кунига белгилади.\n23 май куни ижтимоий тармоқларга онаси билан тушган суратини жойлаштириб, уни таваллуд куни билан қутлаган Даврон Кабулов кўп ўтмай турмуш ўртоғига дил изҳорларини йўллади ва уни ҳам турмуш қурганига бир йил тўлиши билан муборакбод этди.\n“Эъзоз, роса афсусланаётган бўлсанг керак, каёқдан ҳам шу одамга эрга тегдим, тўйимизга 1 йил бўлганини ҳам бир ўзим нишонлаяпман деб... Сен тасаввур қилган одамга қанчалик ўхшадим билмайман-ку, лекин мен сўраганимни Яратган берди. Яхши ҳамрох бўлатганингга, ота-онамнинг дуосини бирга олаётганингга, тарбия қилган бувинг, адажон, ойижонингга раҳмат. “Серьёзно” мен ёзяпман шуни – йиқилиб тушма.... Яхши гап эшитиб талтайма фақат. Баъзиларни оиласига ўхшаб жуда-а-а унақа “демократичный” оила бўлмасак ҳам бир чиройли яшаяпмиз, ҳеч қачон кўз тегмасин. Битта ширин қиз, 4 та ўғил туғиб берсанг кейин бошқасига вақтимиз ҳам бўлмайди, Худо холаса. Нима бўлса ҳам соғ бўлгин. Опаларингга айтт, тўлиқ ўқиб беришсин (барибир етказишади, биламан)”, дея турмуш ўртоғини табриклаган.\n15:25 Даврон Кабуловнинг турмуш ўртоғи билан тушган сурати шов-шувларга сабаб бўлмоқда\n16:59 Даврон Кабулов куёвнавкар билан келинникига ташриф буюрди (Фото)\n16:25 Даврон Кабулов май охирида уйланмоқда


Жамоамиз «Истиқлол» билан ўйнади » Lochinlar.UZ\nLochinlar.UZ » Янгиликлар » Жамоамиз «Истиқлол» билан ўйнади\nЖамоамиз «Истиқлол» билан ўйнади\nЧемпионатда юзага келган танаффусдан фойдаланиб «Навбаҳор» бугун Фарғонанинг «Истиқлол» жамоаси билан ўртоқлик учрашувини ўтказди.\nНаманганда ўтган баҳснинг дастлабки бўлимида дарвозалар дахлсиз қолди. Ҳа-я, 42-дақиқада Ғиёс Комилов Ашурматов дарвозасини ишғол қилди, аммо ҳимоячимиз «офсайд»да эди.\nИккинчи бўлимни ҳам вакилларимиз ҳужумкор руҳда ўтказишди. 70-дақиқада Илҳомжон Алибоев дарвозабон билан яккама-якка вазиятга чиқди. Аммо сўнгги паллада тўпни меҳмонлар посбони Нодир Ашурматов қайтаришга муваффақ бўлди. Сергей Лебедов жамоаси ҳам вақти-вақти билар хавфли ҳужумлар уюштиришди. Бироқ зарбаларга аниқлик етишмади.\nВа ниҳоят учрашув сўнггида «Навбаҳор» фарғоналиклар дарвозасига йўл топишди. 88-дақиқада жамоамизнинг навбатдаги ҳужумини Ғиёс Комилов самарали тарзда якунлаб, тўпни жарима майдончаси ичидан дарвозага аниқ йўллаб, ҳисобни очди - 1:0.\nШундай қилиб Наманганда ўтган назорат учрашувида вакилларимиз минимал ҳисобда рақибдан устун келишди.\n“Навбаҳор” – “Истиқлол” 1:0\nҲакамлар: Иброҳим Исмоилов, Бобур Ибрагимов, Максим Нехочин.\nГол: Ғ. Комилов, 88\n“Навбаҳор”: 1.Ўткир Юсупов, 8.Шаҳзод Шайманов, 9.Иван Соловьёв, 11.Александр Касьян, 15.Обид Жўрабоев, 16.Абдулҳай Исмоилов, 22.Игорь Голбан, 29.Ҳожиакбар Юнусов, 55. Ғиёс Комилов, 70. Аббос Ғуломов, 95. Нодир Мавлонов.\nЗахирадагилар: 5. Славко Лукич, 32. Жаҳонгир Меҳмонов, 34. Комилжон Тожидинов, 39.Ҳусайн Эргашбоев, 66.Шаҳзодбек Ҳамидов, 77.Аюбхон Номанов, 96.Илҳомжон Алибоев, 97.Искандар Сидиқжанов, 98.Муҳаммаджон Султанов.\n“Истиқлол”: 45.Нодир Ашурматов, 3.Фаррух Иброҳимов, 4.Жасур Эрмаматов, 5.Абдухолиқ Қурбонов, 8.Сардор Сотволдиев, 14.Рустам Абдуҳамидов, 17.Анвар Ҳожимирзаев, 22.Сардор Теляков, 78.Умар Адҳамзода, 99.Тимур Маматмуродов.скачать dle 10.4фильмы бесплатно


Ўзбекистонда коронавирус инфекцияси қайд этилганлар 6 нафарга етди — Sof.uz\nЎзбекистонда коронавирус инфекцияси қайд этилганлар 6 нафарга етди\n16.03 11:02 382 Ўзбекистон\nСўнгги маълумотларга кўра, коронавирус инфекцияси қайд этилганлар 6 нафарга етди. Бу ҳақда Соғлиқни сақлаш вазирлиги хабар қилди.\nМаълумки, шу йилнинг 15 март куни Республика Вирусология институти лабораториясида Францияда бўлиб қайтган бир нафар Ўзбекистон фуқаросида COVID-19 коронавирус инфекцияси аниқланганини хабар қилган эдик. Таҳлил натижалари беморнинг ўғли ва қизида коронавирус инфекцияси борлигини кўрсатган эди. Айни пайтда ушбу фуқаронинг турмуш ўртоғи ва набирасида ҳам коронавирус инфекцияси қайд этилган.\nШунингдек, шу йилнинг 15 март куни соат 05:15 да “Ўзбекистон ҳаво йўллари” авиа компаниясига қарашли Истанбул–Тошкент йўналишидаги 274- рейс билан келган Ўзбекистон фуқаросида ҳам ушбу инфекция аниқланган.\nБеморлар билан мулоқотда бўлганларнинг рўйхати олиниб, уларнинг саломатлиги устидан ҳам тиббий назорат ўрнатилди.\n1.04 03:23 5612\n1.04 20:06 4165\n1.04 10:43 3258\n1.04 14:22 2888\n1.04 17:45 2589\n20:55 272 Жамият\n20:52 17 Ўзбекистон\n20:47 15 Иқтисод


Шайтонни ҳаётингиздан узоқ тутинг | Azon.uz - Ахборот-таҳлилий портал\n1785 19:00 21.10.2019\nВоиз: Умар Сулаймон\nБарчангиз Пайғамбаримиз соллаллоҳу алайҳи васалламнинг шайтонни ҳақорат қилмаслик ҳақидаги ўгитлари ҳақида билсангиз керак. У зотнинг марҳамат қилишларича, агарда уни ҳақорат қилинадиган бўлса, у катталашиб кетади. У ўзининг кибридан уйингиздан ҳам катталашиб кетади. Сарвари Коинот бизни уни ҳақорат қилиш ўрнига «Бисмиллаҳ», деб айтишга тарғиб қилганлар. Агарда Аллоҳ таолонинг зикри қилинадиган бўлса, у пашшадан ҳам кичик бўлиб қолади.\nШундай қилиб, Пайғамбаримизнинг ўгитларига қулоқ тутсак, у зоти бобарокот бизга шайтонни қандай қилиб қуролсизлантириш ва кучсизлантириш ҳақида махсус таълимотлар берадилар.\nШулардан бири (50/4) Жобир ибн Абдуллоҳ розияллоҳу анҳудан ривоят қилинган ҳадис бўлиб, у киши айтадилар:\n«Расулуллоҳдан қуйидагиларни эшитдим: «Ким уйига кираётганида ва таом пайтида Аллоҳни зикр қилса, шайтон шерикларига: «Сизларга ётоқ ҳам, овқат ҳам йўқ», деб айтади. Ким уйига кираётиб, Аллоҳни зикр қилмаса, шайтон шерикларига: «Ётоқларингизга етишдингиз», дейди. Таом пайтида ҳам Аллоҳни зикр қилмаса, шайтон шерикларига: «Овқатга ҳам етишдингиз», дейди» (Имом Муслим ривоятлари).\nИбн Аббос розияллоҳу анҳу қуйидаги ҳадисни ривоят қиладилар:\n«Расулуллоҳ соллаллоҳу алайҳи васаллам: «Аммо агар бирортаси аёлига қўшилаётганда: «Бисмиллоҳи, ё Парвардигоро, мени шайтондан ва шайтонни Сен бизга ато этадиган фарзандимиздан йироқ қилгил!» – деса, Аллоҳ таоло уларга фарзанд тақдир қилган бўлса, шайтон унга мутлақо зарар етказа олмайди», дедилар.\nСубҳаналлоҳ! Сиз ҳеч ўйлаб кўрганмисиз? Киши ҳаттоки аёли билан яқинлик қилаётганда ҳам шайтоннинг мавжудлигидан ва унинг фитнали режасидан огоҳ бўлиши талаб этиларкан.\nЮқорида айтиб ўтганимиз дуони ўқигач, агарда мана шу жуфтликка Аллоҳ таоло айнан ўша онда фарзанд ато этадиган бўлса, ўша фарзанд шайтоннинг зараридан омонда бўлади.\nБундан ташқари, «Бисмиллаҳ» дея Аллоҳ таолони зикр этиш билан биргаликда Қуръони Карим сураларидан бирортасини овоз кучайтиргичда уй ичида баланд овозда қўядиган бўлсак ҳам шайтонни уйдан қувиб солишга кифоя қилади. Аммо ўзингиз ҳам Қуръонни тиловат қилиб туришингиз керак. Шунчаки, суранинг mp3 шаклини эшиттиришнинг ўзи билан кифояланиб қолмасдан, гарчи уни тинглашни ўзи ҳам жуда фойдали бўлса-да, барибир Қуръонни ўзингиз тиловат қилишингиз керак. Чунки Қуръонни тиловат қилиш ва Аллоҳни зикр қилиш бу фақатгина уйни шайтондан тозалаш эмас, балки сизнинг тилингиз ва қалбингизни ҳам поклаш ҳисобланади.\nПайғамбаримиз бу борада Қуръоннинг энг узун сураси ҳисобланадиган Бақара сураси ҳақида шундай дейдилар:\nАбу Ҳурайра розияллоҳу анҳудан ривоят қилинади: «Пайғамбаримиз: «Уйларингизни қабрга айлантирманглар. Бақара сураси ўқилган уйга шайтон кирмайди», дедилар.\nБу дегани Бақара сураси ўқилган уйдан шайтон учиб қочиб чиқиб кетади. Айниқса, Бақара сурасининг саййидаси ҳисобланадиган Оятал курсий ҳақида Расули Акрам алоҳида тўхталиб ўтганлар.\n«Пайғамбаримиз: «Ким Бақара сураси охиридаги икки оятни бир кечада ўқиса, кифоя қилади», дедилар.\nУшбу ҳадис ан-Нўъмон ибн Башир томонидан ҳам ривоят қилинган.\nБу ерда оладиган хулосамиз шуки, Аллоҳ субҳанаҳу таолони зикр қилиб, қалбингизни У зот ёди билан тўлдирар экансиз, шайтон қалбингизга ҳатто мўралай олмайди. Бундан ташқари, фикру хаёлингизни У зотни зикри билан, У зот ризолигига қандай эришиш, ўз илмингиз билан қай тарзда хизмат қилиш, У зотга мақбул бўлган хайрли амаллар билан машғул бўлишлик ва ҳ.к. билан ўз-ўзингизни банд этар экансиз, буларнинг барчаси ҳаётингизда шайтонга ўрин ҳам қолдирмайди. Шайтон учун ҳаётингизда ҳеч қандай бўшлиқ яратманг! Унга ҳаётингиздан жой берманг! Агарда ўзингиз унга жой берсангиз, у бу жойни дарҳол эгаллаб ўзиники қилиб олади. Бу эса унинг учун айни муддао бўлади. Агарда сиз унга на қалбингиздан, на фикру хаёлингиздан, на уйингиздан ва на оилангиздан жой бермас экансиз, шайтон учун сизнинг хонадонингизда ҳеч қандай ўрин қолмайди.\nАллоҳ таолодан бизни шайтондан ҳимоя қилишини сўрайман.\n431 16:00 25.05.2020\n1322 21:00 22.05.2020\n612 14:00 22.05.2020\n830 13:30 22.05.2020\n3291 04:00 20.05.2020


ИИВ йўл ҳаракати хавфсизлиги бошқармаси жорий йилнинг 21-31 январь кунларида мамлакат бўйлаб 125та йўл транспорт ҳодисаси рўй бергани ва унда 54 нафар фуқаро ҳалок бўлгани ҳақида маълумот берди. Февраль ойининг дастлабки 10 кунида эса Ўзбекистонда 126 та ЙТҲ қайд этилган бўлиб, уларда 41 киши ҳалок бўлди, 136 киши жароҳатланган.\nБизнингча, бу жуда кўп. Жаҳон соғлиқни сақлаш ташкилоти маълумотига кўра, 2018 йил ЙТҲда ҳалок бўлганлар сони бўйича Ўзбекистон дунёнинг 175та давлати орасида 117-ўринда қайд этилган. Ўша йили Ўзбекистонда ЙТҲ натижасида ҳалок бўлганлар сони ўртача 100 минг кишига 11,5 нафар одамдан тўғри келган.\n175 давлат орасида 117-ўрин бир қарашда биздан ҳам аҳволи ёмонлар бор экан-ку, деган юпатувчи хулоса уйғотиши мумкин, лекин йўлларда бир кишининг ўлиши ҳам кўп!\nХўш, автоҳалокатлар нега бу қадар кўп одамнинг умрига зомин бўлмоқда? Қуйида бу саволга жавоб излаймиз.\nАфсуски, бизда аксар ҳайдовчиларнинг маҳорати қониқарли эмас. Шунчаки машина ҳайдашни билиш бошқа, уни маҳорат билан бошқариш бошқа. Шунингдек, йўл ҳаракати қоидаларини ҳам кўпчилик яхши билмайди. Бу ҳолатнинг сабабларини аввало ҳайдовчилик гувоҳномасини бериш тизимидан қидириш керак.\nЯшириб нима қиламиз, бизда ҳайдовчилик гувоҳномасини номигагина имтиҳон олиб, бериб юбораверишади. Ҳатто имтиҳондан ўта олмаганлар кейинчалик қандайдир йўл билан «права» олиб кетишади.\nБу масалада йирик шаҳарлардаги ҳайдовчиларни тайёрлаш мактабларида аҳвол бирмунча яхши. Улар ўзи ўқитаётган фуқароларнинг билим ва кўникмаларини ошириш учун меҳнат қилишади, аммо чекка ҳудудларда жойлашган автомактаблар ҳақида бундай деб бўлмайди. Уларнинг аксари ҳайдовчилик гувоҳномасини олишга талабгор бўлган фуқарони шартнома асосида ўқишга қабул қилади, кейин у дарсга келяптими, йўқми назорат қилишмайди. Курс тугагач «йўлини қилиб» гувоҳномани олиб беришади. Шу билан ҳар икки тараф хурсанд: бири ҳайдовчилик гувоҳномасини олади, иккинчиси билимсиз «ўқувчи»дан осон қутулади.\nМенимча, ҳайдовчилик гувоҳномасини бериш тизимини ўзгартириш керак. Гувоҳномани олишни хоҳлайдиганларга талабларни қийинлаштириш керак.\nХорижда юрган ватандошларимиз ижтимоий тармоқларда Европада, АҚШ ва Канадада ҳайдовчилик гувоҳномасини олиш осон эмаслиги, бу учун такрор-такрор имтиҳон топширишларини айтишади.\nҲайдовчиларнинг маҳорати камлигига биргина мисол: жорий йил январь ойида Қарши-Самарқанд йўлининг Нуробод туманидан ўтган қисмида юз берган ЙТҲ оқибатида бир неча ўн автомобиль жиддий зарар кўради. Юзлаб автомобиллар бир неча соат тирбандликда қолиб кетди.\nАна шу ЙТҲга ҳайдовчиларнинг маҳорати камлиги сабаб бўлган. Йўл музлама бўлган ва қалин туман қоплаган ҳолатда улар ўзаро оралиқ масофани сақламаган ҳолда ҳаракатланган. Оқибатда, бузилиб тўхтаб қолган юк машинасига аввал биринчи, кейин иккинчи автомобиль урилган, қолганлари ҳам худди киноларда кўрсатиладигандай уларнинг ортидан келиб урилаверган.\nТўғри, ҳайдовчи минг маҳоратли бўлмасин бундай ноқулай об-ҳавода автомобилни бошқара олмай қолиши мумкин, лекин ҳайдовчилар маҳоратли бўлганида жабрланган инсонлар ва шикастланган автомобиллар сони камроқ бўлиши мумкин эди.\nМинг афсуски, сифатли йўлларимиз бор деб мақтана олмаймиз. Айнан сифатсиз йўллардаги «яма»ни четлаб ўтаман деб қарама-қарши йўналишдан келаётган автомобиллар қаршисига ёки йўлнинг четига чиқиб кетиш, пиёдалар устига ҳайдаб юбориш каби ҳолатларга ҳайдовчи сифатида тез-тез гувоҳ бўламан. Йўлнинг сифатсиз қисмида шинаси ёрилиши ёки бошқа қисмига зарар етиши оқибатида ҳаракатланиб кетаётган автомобилнинг бирданига тўхтаб қолиши ёки йўлнинг қарама-қарши томонига ўтиб кетиши оқибатида ҳам ЙТҲ содир бўлади. Шундай экан, сифатсиз йўллар ҳам автоҳалокат содир бўлишига ва одамлар ҳалок бўлишига сабаб бўлади.\nУзоққа бормайлик, йўлнинг ҳолатидан қатъи назар, унда қаторларни ажратиб турувчи чизиқларнинг сифатли чизилиши ЙТҲни бирмунча камайтиради. Айниқса, тунда чизиқларнинг аҳамияти жуда катта, чунки аксарият ҳайдовчилар кечаси ўша чизиқларни мўлжаллаб юради. Шундоғам сифатсиз йўлларимизда ҳеч бўлмаса оддий чизиқнинг кўринадиган қилиб чизилмагани афсусланарли. Шунингдек, йўл белгилари масаласида ҳам муаммолар бор.\nПиёдалар, пиёдалар, пиёдалар\nЙТҲ натижасида ҳалок бўлганларнинг бир қисмини пиёдалар ташкил этади. Пиёдалар йўлакчасини кесиб ўтаётганда ҳам машина уриб кетиб ҳалок бўлганлар оз эмас. Айнан пиёдаларга йўл бермасликда бизнинг ҳайдовчилар «олди қаторларда туради». Кўчаларда пиёдалар йўлакчасини кўп кузатаман: одамлар светофор билан тартибга солинмайдиган пиёдалар йўлакчасида «зебра»нинг устига чиқиб кўчада автомобиллар оқимининг ўтиб бўлишини кутади. Кўча бўшагандан кейин ҳам йўлакча устидан кўпинча югуриб ўтишади, чунки келаётган машина пиёдалар йўлакчасига яқинлашганда нафақат тўхтамаслиги, ҳатто секинлашмай пиёдани босиб кетиши мумкин.\nИкки-уч қаторли йўлларда биринчи қатордаги улов пиёдага йўл берса, иккинчи ёки учинчи қатордаги бошқаси пиёдани уриб юбориш ҳам биз учун янгилик эмас.\nУмуман олганда, мамлакатимизда пиёдаларга осон эмас, айниқса, ногиронлик аравачасидан фойдаланадиган ёки кўзи ожиз инсонларнинг бизнинг шаҳар кўчаларида ҳаракатланиши жуда қийин. Йўлларимизда улар учун деярли ҳеч қандай шароит йўқ.\nАлбатта, пиёдаларни ҳам бу масалада айбсиз деб бўлмайди. Кўчани белгиланмаган жойдан кесиб ўтиш, пиёдалар йўлакчасидан ўтаётганда қулоққа қулоқчин тақиб, телефонга термилиб юриш – буларнинг барчаси ЙТҲ хавфини ошириб бораверади.\nМастлик ва тезлик\nБугун аксарият ҳайдовчилар йўл ҳаракати қоидаларини бузганлик учун жарималар миқдори жуда юқори белгиланган деб нолийди. Жарималар баландлиги бор гап, лекин сўнгги йилларда ЙТҲ маълум миқдорда камайиб келаётган бўлса ҳам йўл ҳаракати қоидаларини бузиш камаймаяпти. Ҳайдовчилар бир тарафдан жарималар миқдори жуда баландлигидан норози, иккинчи томондан эса ўзлари онгли равишда қоидани бузаверишади.\nҚоида бузиш-бузмаслик ҳар бир ҳайдовчининг ўзига боғлиқ. Агар ҳайдовчи ўзи хоҳласа, қоидани умуман бузмасдан ҳам автомобиль бошқара олади. Ҳамма гап хоҳишда ва автомобилга ўтирганда ҳиссиётларни енгиб олишда.\nЭнди, белгиланган жазо чораларига келсак. Мен айнан тезликни ошириб ёки автомобилни маст ҳолда бошқариб, хоҳ кўчадаги пиёданинг, хоҳ автомобиль салонида ҳамроҳ бўлиб кетаётган инсонларнинг умрига зомин бўлган ҳайдовчиларни қонунда белгиланган жазо чораларидан ташқари бир умрга ҳайдовчилик ҳуқуқидан маҳрум қилиш тарафдориман.\nҲозир тафсилотларини келтириб ўтирмайман, аммо бир нечта юқори тезликда ёки маст ҳолатда автомобиль бошқариб инсон ўлимига сабабчи бўлган ҳайдовчилар Ёшлар иттифоқи кафиллиги билан ёки жабрланувчи томонларнинг ўз даъвосидан кечиши туфайли арзимаган жазо олган ҳолатларни кўрганмиз. Тўғри, улар жиддий жазо олмаган бўлса ҳам, маълум муддатга автомобиль бошқариш ҳуқуқидан маҳрум қилиняпти. Аммо бутун бошли тирик одамнинг ҳалок бўлишига сабаб бўлган ҳайдовчилар умрбод ҳайдовчилик ҳуқуқидан маҳрум қилиниши лозим. Ана шунда маст бўлиб ёки тезликни ошириб автомобиль бошқарадиганлар ўйлаб иш қилади.\nАлбатта, кимларгадир бу оғир жазо бўлиб туюлиши мумкин, лекин қоидаларни қўпол тарзда бузган ҳайдовчилар сабабли ҳалок бўлиб кетаётган инсонларнинг ҳам бу ҳаётда яшашга ҳаққи борлигини ва уларнинг ҳеч бир сабабсиз ҳалок бўлиб кетаётганини инобатга олсак, жазо адолатсиз бўлмайди. Қолаверса, ЙТҲ натижасида бировнинг ўлимига сабаб бўлаётган ҳайдовчилардан жонга жон сўралмайди, балки бошқа автомобиль бошқармаслиги белгиланади.\nҲайдовчилар ўртасида ҳурматсизлик\nАгар сиз пиёда бўлсангиз ёки ҳар доим жамоат транспортидан фойдалансангиз, ҳайдовчиларнинг кўчада автомобиль бошқариш жарёнида нақадар асабийлашиб юришларини билмайсиз. Умумий манзара шуки, бизда аксарият ҳайдовчилар нафақат ўзи билан ёнма-ён ҳаракатланётган ҳайдовчиларни, балки кўча ҳаракатининг бошқа қатнашчиларини ҳам ҳурмат қилмайди ва одоб билан муносабатда бўлмайди. Бунинг натижасида бир ҳайдовчи озгина эҳтиётсизликка йўл қўйса, бошқа бир ҳайдовчи уни ҳақорат қилади ёки унинг ҳаракатланишига халақит бериб, йўлнинг четига чиқариб юборишга уринади.\nАйрим ҳайдовчилар оқибатини ўйламай, арзимаган ҳолатда қасд олишга уринади. Умумий манзарада бу ҳолат автоҳалокатга, энг даҳшати ОДАМ ЎЛИШИГА сабаб бўлади...


Хокимлик янгиликлари-Сурхондарёда яна бир замонавий дам олиш маскани иш бошлади\nГлавная Хокимлик янгиликлари Сурхондарёда яна бир замонавий дам олиш маскани иш бошлади\nСурхондарёда яна бир замонавий дам олиш маскани иш бошлади\n2020-11-14 / 61\nПрезидентимиз 2017 йилнинг 10-11 февраль кунлари Сурхондарё вилоятига ташрифи чоғида “Термиз марвариди” масъулияти чекланган жамиятида амалга оширилаётган ишлар билан танишиб, гўзал табиат қўйнидаги сув омбори бўйида замонавий дам олиш ва соғломлаштириш масканлари барпо этиш, маҳаллий ва хорижлик сайёҳлар учун қулай шароитлар яратиш юзасидан тегишли вазифаларни берган эди.\nШунга мувофиқ “Термиз марвариди” масъулияти чекланган жамияти реконструкция қилиниб, янги иншоотлар қурилди. Замонавий усулда жиҳозланиб, аҳолининг дам олиш ва саломатлигини тиклаши учун барча қулайликларга эга санаторий бунёд этилди. Унинг ёнида “Марварид” дам олиш маскани қад ростлади.\nМовий сув омбори атрофи нафақат тиббиёт туризмини йўлга қўйиш, балки, эко ва бошқа сайёҳлик йўналишларини ташкил этиш учун ҳам қулай шароитга эга ҳудуд. “Универсал аргалид” масъулияти чекланган жамияти барпо этаётган “OXUS” дам олиш масканида ҳудуднинг ана шу жиҳатларига алоҳида эътибор қаратилгани аҳамиятлидир.\nТадбиркорларнинг таъкидлашича, беш гектар ташландиқ майдонда бунёд этилаётган маскан маҳаллий ва хорижлик сайёҳлар учун барча замонавий қулайликларга эга йирик комплекс бўлади. Бунинг учун 17 миллиард сўмдан ортиқ маблағ сарфланади.\nБу ерни обод гўшага айлантириб, маҳаллий ва хорижлик сайёҳларни сўлим сув бўйига чорлаётган тадбиркорлар икки йил давомида бу ердаги қумлоқ майдонни қудратли техникалар ёрдамида текислаб, тош ва чиқиндилардан тозалади. Манзарали ва мевали дарахт кўчатлари ўтқазиладиган майдонларни унумдор тупроқ билан бойитди.\nУч минг тупдан ортиқ мевали ва минг тупдан зиёд манзарали дарахт кўчатларини экиб, ўндириб олди. Дастлабки босқичда умумий овқатланиш ва савдо нуқталари, гўзаллик салони, бассейн, болалар майдончаси бунёд этилиб, жиҳозланди. Минифутбол майдони,теннис корд қурилди. Мўъжазгина ҳайвонот боғи барпо этилиб, турли парранда ва туя қуш олиб келинди. Хориждан битта 17 кишилик, 2 та уч кишига мўлжалланган янги моторли қайиқ келтирилди.\n– Сув омбори бўйи ёзнинг чилласида оилавий дам олиб, ҳордиқ чиқариш учун жуда қулай ҳудуд, – дейди дам олиш маскани иш юритувчиси Умид Жалилов. – Ҳавоси салқин, тоза бўлади. Шунинг учун биз маҳаллий ва хорижлик сайёҳлар эҳтиёжидан келиб чиқиб, шунга мос шароит яратишга ҳаракат қилаяпмиз.\nШу мақсадда меҳмонхона, ресторан, ичкарисида бассейни билан икки қаватли учта коттеж уй қурилишига пойдевор ташлаяпмиз. Келгуси йил яна ўнта икки қаватли шинам коттеж уй қурмоқчимиз. Буларнинг барчаси сайёҳлар дидига мос жиҳозланиб, сифатли хизматлар кўрсатиш йўлга қўйилади. Ҳайвонот боғимиз ранг-баранг жониворлар билан бойитилади. Шу кунларда дам олиш масканимизга келиб кетаётганлар ҳам одамларда чет элникидан қолишмайдиган бундай жойларга эҳтиёж ошиб бораётганини кўрсатмоқда.\nАйни пайтда дам олиш масканида 50 га яқин янги иш ўрни яратилди. У тўлиқ қурилиб, ишга туширилгач, 200 дан ортиқ йигит-қизнинг бандлиги таъминланади.\n–Вазирлар Маҳкамасининг 2018 йил 3 декабрдаги “Экотуризмни ривожлантириш ва сув омборларининг сувни муҳофаза қилиш зоналари доирасида ер участкалари ажратиш тартибини такомиллаштириш бўйича чора-тадбирлар тўғрисида”ги қарори ҳам туризмни янада юксалтиришда муҳим аҳамият касб этаётир, – дейди Сурхондарё вилоят туризмни ривожлантириш ҳудудий бошқармаси бошлиғи ўринбосари Зебунисо Алимарданова.\n– Шунга асосан воҳанинг Қумқўрғон туманидаги “Жанубий Сурхон”, Термиз туманидаги “Учқизил” ва Сариосиё туманидаги “Тўпаланг” сув омборлари бўйида барпо этиладиган туристик обьектлар нафақат маҳаллий, балки хорижлик сайёҳлар учун энг севимли жойга айланади. Бунга “Учқизил” сув омбори бўйида олиб борилаётган бунёдкорлик ишлари яққол далилдир. Келгуси йил мафтункор тоғларга туташ “Тўпаланг” сув омбори ҳудудида ҳам қурилиш ишларини бошлашга ҳозирлик кўрилмоқда.\nВазирлар Маҳкамасининг жорий йил 27 майдаги “Сурхондарё вилоятининг туризм салоҳиятидан самарали фойдаланиш ва уни ривожлантириш бўйича қўшимча чора-тадбирлар тўғрисида”ги қарорида ҳам мазкур ҳудудларда экотуризмни йўлга қўйиш юзасидан тегишли вазифалар белгилаб берилди.\nВилоятда соҳани ривожлантиришга ҳукумат даражасида эътибор қаратилаётгани ҳам тадбиркорларнинг сув омборлари бўйидан оқилона фойдаланишига қулай муҳит, катта имконият яратди. Бу қулайликдан унумли фойдаланишни мақсад қилган “Универсал аргалид” масъулияти чекланган жамияти ҳам янги дам олиш маскани ҳудудида сайёҳлар учун мароқли экотурлар, ҳаваскорлар учун балиқ овини ташкил этиш, қайиқда сузиш, сув спортини, футбол, теннис, чавондозлар учун от спортини йўлга қўйиш, қайиқларда саёҳат қилиш каби йўналишларда хизмат кўрсатишни режалаштирган.\nБундай улуғвор ишлар миллий иқтисодиётимизни юксалтириб, аҳоли бандлигини таъминлаш, уларни муносиб дам олдириб, саломатлигини сақлаш ва обод, фаровон турмуш кечиришини таъминлашга қаратилгани эътиборга сазовордир.


Халифаликда маданиятнинг шаклланиши » Tarix » Referat » Referat | Haqida\nХалифаликда маданиятнинг шаклланиши\n1.\tАраб маданиятининг ташкил топишининг ўзига хос хусусиятлари. “Форс-Ислом” уюшмаси.\n2.\t“Байт-ул-ҳикма (Маъмун академиясининг)нинг ташкил топиши ва унинг тарихий аҳамияти.\n3.\t“Ихвон Ус-сафо” таълимотининг пайдо бўлиши ва унинг илм-фан ривожига таъсири.\nQo`shilgan sana: 16-11-2012, 21:02\nFayl hajmi: 71,39 kB \nАрабларнинг ижтимоий-маданий тараққиёти VII аср бошларида араб қабилаларининг бирлашиши ва умумлашувига олиб келди. Ислом дини, бу бирлашувни мафкуравий тасдиқловчи, оқловчи бўлди: хамма учун баб баравар принциплар, миллатларнинг этник келиб чиқишига қарамай, дин олдида хамманинг ҳуқуқ тенглиги араблар олдида катта имкониятлар тўғдирди. Натижада ислом байроғи остида бирлашган араб қабилаларининг босқинчилик сиёсатини амалга оширишга қодир вазият юзага келди.\nРасулуллоҳдан кейин чаҳориёрлари Абубакр, Умар Усмон Алилар бирин кетин халифа бўлдилар ва забт этиш, ислом динини тарқатиш сиёсатини давом эттирдилар. Араблар хайратомуз тезликда Африканинг шимолий қисмини, Марказий Осиё, Закавказ ўлкаларини, ғарбда Приней ярим оролларини забт этдилар. Хитой чегараларидан Испаниягача бўлган ерларда, ўша вақтларда маълум бўлган ойкуменалар (ер куррасининг инсон яшайдиган жойлари) ярмини бирлаштирган халифалик давлатини туздилар. Араблар Византияга қарам бўлган Сурия, Миср, Эрон, Марказий Осиёда мавжуд ижтимоий ва сиёсий давлат тузуми, маъмурий ташкилотлар, моддий ва маънавий ҳаёт удумларини қабул қиладилар. Масалан Эрондаги Сосонийлар давлатидан марказлашган давлат идораси, феодал ишлаб чиқариш усулини қабул қиладилар. Халифаликда тараққиёт даражаси турлича бўлган мамлакатлар ва халқларнинг бир давлатга бирлашув, улар ўртасида яқин алоқаларнинг ўрнатилиши, иқтисодий ҳаётнинг равнақ топиши, ички-ташқи савдо алоқалари ривожига туртки берди. Натижада халифаликни ташкил этган халқлар маданияти Оврупадаги тарқоқ давлатлар, мамлакатлар маданиятидан юқори даражада бўди. Металлургия, тўқувчилик саноатида қатор янгиликлар кашф этиди. Қоғоз, сопол ва шиша буюмлар ишлаб чиқариш йўлга қўйилди, маданлар қазиб олиш ва қайта ишлаш тараққий эттирилди. Қишлоқ хўжалиги соҳасида халифаликдаги ривожланган мамлакатлар, айниқса, Марказий Осиё халқлари ютуғи суний суғориш, гидротехник иншоатлардан фойдаланиш, тўғонлар, ариқлар, сув омборлари қуриш, боғдорлик, полиз, техник (пахта, шакарпоя) ўсимликлар экиш кабилардан бошқа халқлар ҳам бахраманд бўлдилар. Халифаликни ташкил этган минтақаларда хунармандчилик, бозор учун буюмлар ишлаб чиқариш, ички савдо алоқалари, товар алмаштиришлар кенг йўлга қўйилди. Бу даврда қуруқлик орқали амалга оширилган қитъалараро савдо йўли (Буюк ипак йўли) билан қаноатланмай, денгиз, океан йўллари ҳам очилди, дарё, сув йўлларидан хам кенг фойдаланилди.\nСавдо ва хунармандчилик, жамият ҳаётидаги ўзгаришлар турли муаммоларни келтириб чиқарди. Уларнинг ечимини топиш илм-фаннинг ривожига эхтиёж тўғдирди. Жумладан, математика, астраномия, табиат фанлари, кемасозлик ва катта иншоатлар қуриш кабилар учун ўта зарур эди. Аҳолининг кўпайиши, шаҳарлар сонининг ошиши ва умумий тараққиёт даражаси табобат фани ривожини тақозо қилди. Саноат, хунармандчилик тараққиёти маданчиликни юксалтирди. Бу даврда ал-кимё (алхимия) фани ҳам кенг тараққий этди.\nИслом дин сифатида шаклланган даврда араблар ярим бадавий элатлардан иборат бўлган халқ эди. Табиийки, улар забт этилган халқлар маданиятини зудлик билан ўзлаштирадилар. “Араб маданияти” деб ном олган маданият халифаликни ташкил этган халқлар маданияти асосида исломга мужассамлаштирилган маданият эди.\nАраб тили фақат халифаликни ташкил этган халқлар ўртасида алоқа тилигина бўлиб қолмай, илм-фан тилига айланади, унинг илмий граматикасини ишлашда Марказий Осиёлик олимлар Абдулла Хоразмий (ваф.976), мухаммад Замахшарий (1074-1144), Юсуф Саккокий (1160-1229) кабилар катта хиса қўшдилар.\nХалифаликда илмий изланишлар эрта, Уммавийлар давридаёқ бошланди, кўплаб олимлар халифалар саройида хизмат қилдилар. Булар орасида Север Себахт (XII аср), Жиржис Усқуф, Яқуб-Руҳавий (640-702) ва бошқалар бор эди. Улар грек тилидаги қатор асарларни сурёний тилига ағдардилар.\nОббосийлар хокимият тепасига келиши (749) билан маданий ҳаётда ҳам бир қнча ўзгаришлар рўй берди. Араб – ислом маданияти, илм-фани ривожининг энг юқори чўққиси Оббосийлар даврига тўғри келди. Давлат тузими ва идораси, урф-одатлар, ҳаёт тарзи, маданият, меъморчилик каби соҳаларда халифаликнинг шарқи вилоятлари Эрон ва Моварауннахрдан кўпроқ ибрат олганини, бу минтақалардан чиққан арбобларга суянилганини кўрамиз. Бу даврда ижтимоий ҳаётнинг турли томонларини исломлаштириш кучаяди. Забт этиш сиёсати давом этади. Илм фанда қадимги Гретсия роли аввалгидан хам ортади. Г.Э. фон Грюнебаумнинг фикрича, агар грек сурёний ва эроний маданият орқали ўтган эллинистик мерос таъсири бўлганда классик мусулмон маданияти юксак даражада эриша олмаган бўлур эди.\nМисрдаги Александрия, Эдесса, Нисибин, Селевкия,Антиохия, Жундишапур, Бактрия каби эллинистик маданият марказлари халифаликга қарам ва мусулмон маданияти шакллантиришида ижобий рол ўйнаган эди. Бу даврда грек, сурёний, сансикрит а форсий тилидаги асарларни араб тилига ағдариш ва шу йўл билан улардан жамоатчиликни баҳраманд этиш муаммоси олдинга сурилади. VIII асрда бошланган таржимонлик иши, эндиликда айниқса авжга чиқади. Халифаликда хизмат қилиб грек, сурёний, форсий ва ҳинд тилларидаги асарларни араб тилига ағдарган таржимонлар орасида айниқса, Хўжайн ибн Исҳоқ (810-873), Исҳоқ ибн Хунайн, Хубайж Собит ибн Купра, Яхё ибн Ади, Исҳоқ ад Димишқий, Масаржувайхлар оиласи, Ноубахт ибн Муқаффа, ибн Манка, ибн Ваҳшиялар алоҳида ажралиб турадилар. Ислом байроғи остида ривожланган маданиятда юнон элименти билан бир қаторда Эрон Моварауннаҳр элименти ҳам кучлилиги шубхасиздир. Ҳатто кўпинча бу маданият “форс-ислом” уюшмаси сифатида қабул қилинади. Х аср бошларидан эса форс тили ислом мамлакатларида бадиий адабиёт, айниқса, шеърият тилига айланди, унинг элементлари араб тилига ҳам қўшилди. Ҳатто Испанияда форсий шеърлар ёзиш одат тусига кирди. Жамият ҳаёти тарихи аббосийлар даврида шундай даражага кўтарилдики, энди табиат ва ижтимоий хаётдаги у ёки бу ходисани диний ёки адабий афсоналар ёрдамида изоҳлаш имкони қолмайди. Натижада диний муаммоларда ҳам ислом ақидаларига сўзсиз бўйсиниш ўрнига рационал қарашни ислом, исавия, яхудийлик, зардўштийлик динлари масалалари бўйича илмий баҳслар уюштиришни кўрамиз.\nОббосийлар хокимият тепасига келар эканлар, асосан Моварауннахр, Хуросон, Эрондаги халифалик, Уммавийларга қарши қаратилган, миллий мустақиллик учун курашган кучларга суянар эди. Оббосийлар даврида табиийки бу минтақаларда, айниқса, Сўғдиёна, Бахтарий, Хоразмдан чиққан аслзодалар, илм, маданият аҳллари халифаликнинг мафкуравий, сиёсий ва иқтисодий ҳаётида ҳал этувчи рол ўйнайдилар. Худди ана шу ватандошларимиз томонидан халифаликнинг маънавий бойлиги яратилган эди.\nХалифаликнинг пойтахти 762 йили Дамашқдан Боғдодга кўчирилади. Олимлар ҳам янги пойтахтга ўтади. Тез орада Боғдод давлатнинг илмий марказига айланади. Оббосий халифалар ал-Мансур (754-775), Хорун ар-Рашид (786-809) ва унинг ўғли ал-Маъмун (813-833) илм-фан, айниқса фалсафа, математика, астраномиянинг ривожига хайрихохлик билдирибгина қолмай, унинг ривожига хомийлик қиладилар. Хорун ал-Рашид даврида Боғдодда кўплаб кутубхоналар ташкил этилади. Уларнинг энг йириги халифа кутубхонаси эди. Кутубхоналарга халифаликнинг турли минтақалари ва хорижий юртлардан китоблар келтирилади. Хорун ар-Рашид ўғли Маъмун аввал Хоразм, кейинчалик Хуросон ноиби этиб тайинланган эди. Маъмун ёшлигида яхшигина маълумот олган ва отаси каби илм-фан ривожига ҳомийлик қилувчи шахс бўлган. Маъмун Марвда ўз атрофига Хоразм, Фарғона, Сўғдиёна, Шош, Фароб каби ўлкалардан ерли олимларни тўплаб уларнинг илмий-ижодий фаолиятларига шароит яратиб берган. Марвда тўпланган олимлар Муҳаммад Мусо Хоразмий, Оббос ибн Саид Жавҳарий, Аҳмад Фарғоний, Хабаш ал-Хосиб номи остида машҳур бўлган Аҳмад ибн Абдуллоҳ ал-Марвазий, Абу Бакр Аҳмад ибн Али ал-Марвазий кабилар эди.\nЎз биродарлари билан ҳокимият учун курашда ғолиб чиққан Маъмун 813-йили халифа лавозимига ўтиради. Ал-Маъмун халифа бўлгач, Моворауннаҳрда бошланган хайрли илм фан ривожига ҳомийлик қилишни кенгроқ миқёсда давом эттирди. Маъмун давридан бошлаб, табобат, фалсафа, фалакиёт, математика каби фанларга оид рисолалар (Платон – “Қонунлар”, “Гнимей”, “Аристотел”, “Сиёсат”, “Категориялар”, “Анатомика”, “Одоб”, Қалб ҳақида” ва бош.) грек сурёний, санскрит, паҳловоний ва Хоразм тилларидан араб тилига ағдарилади. Халифа ал-Маъмун Марвдаги олимлар гуруҳини (алмаровиза) Боғдодга таклиф этади. Кейинчалик “Байт-ул Хикма” (“Маъмун академияси”) уюшмасини ташкил этади. Кейинчалик “Байт-ул хикма”ни араб, эрон, сурёний, юнон, яҳудий миллатларига мансуб бошқа олимлар, ҳаттотлар, таржимонлар хисобига кенгайтиради. Олим Ашраф Ахмедов немис тадқиқотчиси Ҳ.Зутерга суянган ҳолда олимларнинг деярли ҳаммаси “нуқул хуросон, Мовороуннахр, Бактрия ва Фарғоналиклардир” деб таъкидлайди.\nЯқин вақтларгача “араб фани” деб аталиб келинган аслида эса бошқа миллат вакиллари томонидан араб тилида яратилган илм-фаннинг юзага келишида Моварауннаҳр ва Ҳуросонда чиққан олимлар катта рол ўйнаганлар. Булар Муҳаммад Мусо Хоразмий, Абу Маъшар ал-Балхий, Абу Наср Фаробий, Абул Оббос ибн Мухаммад ибн касир Аҳмад Фарғоний, Яхё ибн Мансур, Аҳмад ибн Абдуллоҳ ал Мирзавий (Ҳабаш ал-Ҳосиб), Турк ал Ҳуттамий Марваруддий, Баттоний, Маъсудий, Ҳалид ибн Абдул Малик, Аббос ибн Саид Жавҳарий, Абу Наср Мансур ибн Ироқ, Абу Райҳон Беруний, Абу Бакр ар-Розий, Абул Қосим Халаф ибн Аббос аз-Завҳарий, Абу Али ибн Сино, Муҳаммад Кашғарий, Маҳмуд Замахшарий ва бошқалардир.\nҚадим замонлардан инсоният маданиятининг бешикларидан бири хисобланган зардўштийлик ватани бўлган минтақада эллинизм даврида грек маданияти кенг тарқалган эди. Бу ерда араблар истилосига йирик маданий марказлар, айниқса, Хоразм маданиятининг мавжудлигини унутмаслик керак. 431-йилдан кейин Византияда Исавия динининг насроний мазҳаби ман этилгач уларнинг кўпчилиги муҳожир бўлиб Марказий Осиё ва Эронга келадилар, грек-византия маданияти, Исавия динининг тарқалишида муҳим рол ўйнайдилар. Император Юстиниан (527-565) Александрия, Афина академияларини маън эттиргач исавий ва мажусий олимлар ҳам Эрон ва Марказий Осиёда бошпана топадилар.\nМаърифатпарвар шаҳоншоҳ Хусрав Ануширвон (531-579) Ҳиндистондаги Жундишапурда табобат академиясини ташкил этиб унга муҳожир олимлардан таклиф қилади. Кейинчалик Жундишапур академияси фаолиятини кенгайтириб, астраномия, математика, фалсафа, табиат фанлари бўйича ҳам татқиқод ишлари олиб борила бошлайдилар, расадхона қурилди. Жундишапур шуҳрати бутун шарқ мамлакатларига тарқалади. Унга тақлидан бошқа марказлар (нисабин, Эдесса) ҳам ташкил этилади. Бу илмий марказларда грек тилидаги илмий фалсафий асарлар паҳлавий, сурёний тилларига ағдарилади. Марказий Осиё халқлари маданияти ва илм фаннинг ривожида Юнон тасиридан ташқари ҳинд-санксрит ҳам катта рол ўйнаган. Кушонлар даврида минтақа халқлари билан Ҳиндистон халқлари ўртасида иқтисодий ва маданий алоқалар кучли бўлган. Бундан ўн йиллар муқаддам Кашмирда олиб борилган изланишлар натижасида топилган одам суякларини (эр авв. III-II мингйилликлар) антропологлар татқиқ қилганда улар этник жиҳатдан минтақамиз халқларига жуда яқин бўлиб чиққан. Шунга асосан хинд олимлари узиқ ўтмишда Марказий Осиё, Хуросон ва Ҳиндистон шимолида бир тоифа халқлар яшаган, деган хулосага келганлар.\nМинг йиллар давомида жаҳон савдо йўллари чорраҳаси бўлган Марказий Осиё минтақасида ўзига хос бой маданият мавжуд бўлган. Ўрта асрларда хам илғор маданият, илм фан худди айнан Марказий Осиё худудида ривожланиши ва кейинчалик Боғдод академиясининг шаклланишида хал этувчи рол ўйнагани табиий холдир. Санк-Петербурглик олим Б.И.Маршак бу хақда шундай деб ёзади: “Бу давр Ўрта Осиё, Эрон-Хуросон маданияти фани адабиёти ва санъатининг араблар томонидан босиб олинган мамлакатларга ўта кенг тарқалган ва бу маданиятнинг араблар томонидан ўзлаштирилган давр эди. Сиёсий хокимият араблар қўлида бўлгани билан маданий хукумдорлик улар томонида эди”. Хамма дипломатлар араб тилида ёзган хамма олимлар, шоирлар бекорга Марказий Осиё ва Хуросондан чиқмаган эдилар. Халифаликда давлат идоралари марказда ва вилоятларда идора этиш усули, Эрон давлати, Сосонийлар томонидан ўрнатилган тартиб асосида қурилган эди. Ўз фикрини исботи сифатида Маршак VIII-IX асрларда яшаган Сўғдиёналик араб шоири ал-Ҳураймий хақидаги қўйидаги маълумотни келтиради: “Ал Ҳураймий сўғди аслзодалар оиласидан бўлиб, оила Марвда қарор топганди. У шимолий Месопатамия, Арманистон, Сеистонда, XI аср бошида Боғдодда яшаган. Ал-Ҳураймий шерларида сўғди, ироқ, Тохаристон ватанпарварлиги қоришиб кетган эди. У отам, Хусрав II, қариндошим турк ҳоқони, сўғди... Билингки, улар менинг илдизим, мен ундан ўсиб чиққанман. Ахир ҳар бир шохчанинг ерда илдизи борку”. Исавия динидан фарқли ўлароқ, исломда маълум вақтгача маънавий ҳаётда руҳонийлар монополияси бўлмаган, аксинча, халифалар ижтимоий ва табиат фанларининг турли соҳалари ривожига хомийлик қилган. “Байт ул ҳикма”да юнон фани ютуқларини ўзлаштиришдан ташқари, хинд санскрит маданияти ҳам қизиқиб ўрганилади, бу ўринда Марказий Осиёлик олимлар фаоллик кўрсатадилар. (Хоразмий, Беруний ва б.) Ҳинд маданиятининг халифаликда тарқалишида аждодлари балхдаги буддистлар монастрининг раҳбарлари бўлган Халифа Хорун ар-Рашиднинг вазири Бармакийнинг хизмати катта эди. Табобат, фалакиёт, математикага оид рисоллар, “Камила ва Димна” араб тилига таржима этилади. Астраномияга оид “Синдҳинд”га шарҳлар ёзилади. Инглиз олими Ж.Бёрнал рус тилига ағдарилган “Жамият тарихида фаннинг ўрни” асарида ислом дунёсид илм фаннинг ривожи ҳақида хақ сўзларни ёзади: “Оврупанинг кўпчилик қисми Рим империясининг халокатидан келиб чиққан фалокатга ботиб ётган даврда... мусулмон дунёси ажойиб тараққиётни бошидан кечираётган эди”. Мусулмон олимлари тараққий етувчи жонли тил яратдилар. Эрон, Ҳиндистон ва Хитой тажрибаларини ўзлаштириб, бу олимлар грек, математика, астраномия ва медицина тор асосини кенгайтиришга муваффақ бўладилар. Алгебра ва тригонеметрия, оптика асосини яратадилар. Кимё ёки алкимёда ҳам мусулмон фани ҳал этувчи ғалабага эришадилар.\n“Байт-ул ҳикма” олимлари астраномия, жуғрофия, математика, табиий фанлар, фалсафа билан шуғулланган. Грек тилида Хиппократ, Аристотел, Порфирий, Евклид, Голен, Архимед, Птоломей каби олимлар асарларини араб тилига таржима этганлар, уларга шарҳлар ёзганлар. Таржима ишлари билан қаноатланмай, илмий экспедициялар ҳам уюштирган. Масалан 830 йилларда Мухаммад Мусо Хоразмий раҳбарлигида Ғарбий Ҳиндистонда, кейинчалик Византия, Хоразмга илмий экспедициялар юборилган эди. А.Аҳмедовнинг фарзига кўра Хоразмий ҳинд сифралари билан ўзи амалга оширган экспедициялар даврида танишган ва математикага киритган.\nИлм фан, адабиёт, халифалик пойтахти Боғдоддагина эмас, балки маданий анъаналарга бой бўлган Хоразм, Мавр, Бухоро, Самарқанд, Балх ва бошқа жойларда ҳам риожланганини айтиш зарур. Беруний, Абу Наср Мансур Ироқ, ибн Сино каби кўплаб олимлар фикримиз далилидир. Неоплатонизм таъминоти ислом динини назарий жиҳатдан ишлаб чиқишни тартибга солишда қўл келади. Арабшунос олим Г.Э фон Грюнебаумнинг фикрига кўра Элинистик меросга кўп томондан ёт бўлган ўрта аср исломи худди ана шу меросга суянади. Грек файласуфлари ва уларнинг мусулмон издошларини ислом ақидаларидан четлашида айблашига қарамай, грек фалсафасининг хизмати исломнинг назарий томондан бойитилишида беқиёс бўлди, дейди олим.\nАмерикалик шарқшунос олим Ф.Роузентал “Билим тантанаси” рисоласида шундай дейди: “Улар расмий илмни рад этмайдилар... аммо унга альтернатив бўлган илм аввалгисида моҳияти кам эмаслигини иботлашга харакат қиладилар. Бу давр илм фан даври эди... Қуръондан бошлаб то шериятгача ҳаммаси махсус илмий фанлар методикаси билан суғорилган эди”.\nЎрта асрлардаги ислом маданияти хақида фикр юритганда, айниқса мантиқ фанининг ривожланганини қайд этиш жоиз. Мантиққа ҳамма фанларнинг калити сифатида қаралган, уни “илмлар раиси” сифатида атаганлар. Бу даврда инсоннинг олижаноблиги, билимдонлигидан эканлигига ҳеч ким шубҳа қилмаган. Фахриддин ар-Розий ибн Синонинг “Ишорат” асарига шарҳ ёзар экан, “ҳмма қабилалар ва ҳамма оқиллар илм энг олий бахт ва энг юқори камолат босқичи ва олий фазилат эканлиги, билим эгалари эса энг олий сифат, энг атоқли инсон эканликларини бир оғиздан тасдиқлайдилар” дйди. Аммо илмнинг амалий ҳаётга татбиқ этилиши ҳам талаб қилинади. (илм ва амал) “Илм-ота, ҳаракат ўғил дейдилар. Амалиётсиз илм бефойда, илм тажрибага асосланиши шарт.\n“Илм мулкдан устунлик қилади, билим уни ҳимоя қилса, мулкни сен ҳимоя қилишинг керак. Мулкни сарфлаб ундан айриламиз, илмни сарфласак унга янада сайқал берамиз” ғ (ҳазрат Алига нисбатан берилган ҳадж) сўзларида олим ва илмдон кишиларга муносабат ўз ифодасини топган. Шарқ олимлари илм ҳақида кўплаб хикматли сўзлар ҳам айтганлар, уларни юнон файласуфларига нисбатан ҳам берганлар, илм бу ҳаёт, ъвомлик ўлим” (ал-Мубашшир) “билим-қалб таоми” тушунчасини Диоген Феогник Платон, Сахта Аполлоний Тиианский (Балинус) Сократ каби антик файласуфлар тасдиқлайдилар (“донолик-билим, авомлик-ўлим, илм шоҳлар зийнати”) Ёки-олимлар абадий яшайдилар, асарлари-авлодлари, бойлик эгалари ҳаёт пайитларида ҳам ўлик бўлганлар. Билим эгалари вафотларидан кейин ҳам тирик яшайдилар. (Ибн-ал Мутаза). Бу мавзу хақида Беруний ҳам “Менералогия” асарида кўп фикрларни баён қилади. “Билим дилга ҳаёт боғлайди”, илм кўз қорачиғи” (аз-Замахшарий). Бу даврда халифаликда олимлар кўпинча шохлардан устун қўйилар эди. VII асрда яшаган Абул Асвад ад-Дуалига қўйиаги парчада\nTeglar: билан ислом олимлар илмий 1203ам Марказий ташкил расмий тилига булган бўлган даврда маданияти унинг маданий маданият ривожига олимлари илмфан турли\n2014-06-20 Архаик (ибтидоий) маданият\n2014-06-13 Ибтидоий жамият тарихи\n2014-06-14 Архаик (ибтидоий) маданият Узбекистон худудидаги архаик маданияти хакида та ...\n2014-06-27 Маданият, қадриятлар, уларнинг инсон маънавий камолотидаги ўрнининг ф ...\n2014-06-20 Маданий тараққиётнинг асосий қонуниятлари\n2014-06-27 миллий ва умуминсоний маънавият хамда уларнинг узаро муносабати.\n2014-06-20 Ғоявий курашлар замирида санъат ва маданиятнинг ўрни\n2014-09-21 Миллий ва умуминсоний маънавият хамда уларнинг узаро муносабати\n2012-12-05 Маданият жамиятининг социал муносабат шакли сифатида\n2015-03-27 Мехнат иктисодиёти ва социологияси\n2017-04-02 Социал иқтисодиёт таркибининг шаклланиши\n2015-03-11 Психология тарихи ҳақида\n2014-10-17 Жамиятни модернизация килиш ва янгилаш шароитида ёшларнинг хукукий маданият ...\n2014-07-03 1920-90 йилларда Мусиқа ўқитиш методикасининг қисқа ...\n2013-03-09 Успиринлик даври